Teknologi pintar bantu kembalikan budaya berbasikal di China

BEIJING: Pada satu ketika, China pernah digelar ‘Kingdom of Bicycles’ lantaran penggunaan meluas basikal sebagai pengangkutan utama rakyatnya dalam menjalani kehidupan seharian.

Gerombolan penunggang basikal yang jauh mengatasi bilangan kenderaan lain di jalan raya adalah pemandangan biasa di bandar-bandar besar, dan  fenomena itu sering kali dirakam lensa kamera media antarabangsa apabila melaporkan berita tentang China.

Namun imej sejak era 1960-an hingga lewat 80-an itu mula berubah pada 1990-an apabila kerajaan China melaksanakan dasar pengeluaran automobil negara, menyaksikan penggunaan basikal di jalanan beransur-ansur “menghilang”.

Jika pada 1980-an penggunaan basikal menguasai 64 peratus perjalanan rakyat di bandar raya ini, angka itu merosot begitu ketara kira-kira tiga dekad kemudian, iaitu hanya sekitar 17.8 peratus pada 2014 menurut Suruhanjaya Pengangkutan Perbandaran Beijing.

Akan tetapi sejak enam tahun lepas, basikal kembali popular sebagai mod pengangkutan di negara ini susulan pelaksanaan program perkongsian basikal atau dockless bike-sharing.

Berkonsepkan perkongsian basikal melalui penyewaan dengan sokongan teknologi telefon pintar, khususnya bagi pembayaran mudah alih menggunakan aplikasi Alipay dan WeChat, pengangkutan dua roda itu menjadi pilihan khususnya di bandar raya ini, Shanghai, Guangzhou, Shenzen, Xi’an dan Hangzhou.

Perkhidmatan itu ditawarkan oleh sekurang-kurangnya 30 pengendali, antaranya youHello bike, Mobike dan Ofo, memastikan ribuan basikal sewa pelbagai warna tersedia di kawasan strategik tumpuan awam seperti stesen kereta api, tren bawah tanah, stesen bas dan pusat beli-belah.

PENGALAMAN GUNA ‘BIKE-SHARING’

Penulis yang berada di republik ini sejak pertengahan Julai lepas juga tertarik untuk mencuba perkhidmatan itu dan merasai sendiri pengalaman berbasikal di sekitar bandar raya ini.

Hanya muat turun aplikasi yang disediakan oleh pengendali, daftar diri dan imbas kod QR pada basikal serta aktifkan bluetooth pada telefon pintar untuk membuka kunci basikal dan anda sudah sedia untuk mengayuh. Begitu mudah.

Menariknya aplikasi berkenaan turut menyediakan peta lokasi basikal yang boleh disewa serta caj yang dikenakan

Penulis menyewa basikal itu untuk perjalanan pergi balik dari kediaman di Jiangoumen di tengah-tengah bandar raya ini ke Dataran Tiananmen, iaitu sejauh kira-kira sembilan kilometer atau sejam kayuhan, dan hanya dikenakan bayaran 10 yuan (RM6.47).

Bayaran itu hanya ditolak daripada akaun pengguna selepas basikal tersebut diletak di mana-mana tapak parkir basikal sewa dan menguncinya secara manual.

Sepanjang kayuhan tersebut, penulis dapat melihat pelbagai kemudahan disediakan untuk penunggang basikal, antaranya lorong khusus yang boleh memuatkan sebuah kereta sedan selain lampu isyarat mempunyai simbol basikal. Di samping itu, ada petugas yang berperanan mengawal dan memantau lalu lintas di lorong basikal.

Suhu musim panas yang mencecah 35 darjah Celsius nyata tidak menghalang warga Beijing menggunakan basikal untuk ke destinasi masing-masing termasuk mereka yang berpakaian pejabat.

MUDAH, MURAH, KURANGKAN PENCEMARAN

“Saya belajar menggunakan basikal hanya dalam masa tiga hari ketika tiba di Beijing,” menurut rakan penulis, Ntsikelelo Que Qoyo dari Afrika Selatan yang juga peserta program yang diikuti oleh penulis di sini.

Malah, kenyataan lelaki berusia 30 tahun itu bahawa amat sukar melihat basikal di jalan raya di negaranya membuatkan penulis terpegun seketika.

“Saya melihat ribuan basikal di kaki lima sekitar bandar raya Beijing. Selain kos yang lebih murah, ia juga lebih cepat berbanding berjalan kaki.

“Saya tidak perlu beli basikal, cukup dengan menyewanya apabila perlu dan segala rekod penggunaan dan perjalanan serta caj dikenakan boleh dilihat semula dalam aplikasi,” kata Qoyo.

Bagi Syukri Azmi, rakyat Malaysia yang sudah lima tahun menetap di ibu negara China ini, basikal dan pengangkutan awam menjadi pilihannya untuk bergerak di sekitar kota raya ini.

“Saya lebih selesa menggunakan basikal atau subway (tren bawah tanah) di sini berbanding membeli kereta, kerana pengangkutan awam lebih mudah, murah dan cepat,” katanya.

Selain itu, perkongsian basikal juga merupakan antara usaha China mengurangkan pelepasan karbon ke udara, seiring dengan ikrarnya untuk mencapai neutral karbon menjelang 2060 yang diumumkan oleh Presiden Xi Jinping semasa berucap di Perhimpunan Agung Pertubuhan Bangsa-Bangsa Bersatu (UNGA) pada September 2020.

“Berbanding kira-kira empat tahun dulu, saya dapati kualiti udara di Beijing ketika ini lebih  baik,” kata seorang  lagi rakan penulis di sini, Vincent Cheong Jia Wei.

DASAR KERAJAAN CHINA

Dalam usaha menggalakkan penggunaan basikal, kerajaan China giat melaksanakan pembangunan infrastruktur yang memenuhi keperluan penunggang basikal di bandar-bandarnya sejak beberapa tahun lepas.

Pada Februari 2017, lebuh raya basikal pertama China, dikenali sebagai Xiamen Bicycle Skyway di Xiamen, sepanjang 7.6 kilometer, siap dibina. Di Beijing pula, kerajaan membina lebuh raya yang menghubungkan kawasan petempatan Huilongguan di Changping dengan zon perindustrian berteknologi tinggi di daerah Haidian, sejauh 6.5 kilometer.

Pada Mei lepas, media China, CGTN melaporkan UNGA menerima pakai resolusi menyokong penggunaan basikal dalam usaha memerangi perubahan iklim. Kesemua 193 negara anggota PBB sebulat suara meluluskan resolusi yang dicadangkan oleh Turkmenistan itu.

Keputusan itu dicapai di tengah-tengah pengiktirafan meluas terhadap dasar perkongsian basikal awam China dalam menangani masalah pencemaran udara dan menyumbang kepada pembangunan mampan.

Bagaimanapun ada isu lain yang timbul di sebalik kejayaan dasar tersebut, iaitu masalah lambakan basikal. Susulan itu, Beijing akan mengehadkan bilangan basikal kongsi di enam bandarnya kepada 800,000 unit tahun ini, memetik kenyataan Suruhanjaya Pengangkutan Perbandaran Beijing baru-baru ini.

Penyedia perkhidmatan perkongsian basikal utama seperti Meituan Bike, Hello Global dan Qingju turut berikrar mengehadkan bilangan basikal mereka di kawasan kota raya Beijing kepada 400,000; 210,000 dan 190,000 unit masing-masing.

Langkah itu bertujuan mewujudkan persekitaran yang adil, terbuka dan berdaya saing untuk industri perkongsian basikal, kata suruhanjaya tersebut.

KEGAGALAN OBIKE DI MALAYSIA

Usaha China menghidupkan kembali budaya berbasikal mengingatkan penulis kepada cubaan membudayakan aktiviti serupa di Malaysia pada 2017.

Bagaimanapun usaha oBike, sebuah syarikat swasta berpangkalan di Singapura itu yang menggunakan kaedah hampir sama dengan China, menemui kegagalan walaupun mendapat sambutan menggalakkan pada peringkat awal.

Usaha murni untuk mengurangkan pelepasan karbon selain menggalakkan gaya hidup sihat itu tidak dapat bertahan disebabkan beberapa faktor termasuk vandalisme apabila basikal dirosakkan, dicuri dan tidak diletakkan di tapak yang sepatutnya, selain kekurangan infrastruktur seperti laluan basikal yang selamat.

Bukan itu sahaja, terdapat juga aduan pengguna mendakwa deposit mereka tidak dikembalikan selepas memulangkan basikal selain aplikasi dikatakan tidak mesra pengguna.

Sejak beberapa tahun lepas, pelbagai usaha dilakukan oleh Dewan Bandaraya Kuala Lumpur (DBKL) untuk menggalakkan budaya berbasikal di ibu negara, khasnya bagi merealisasikan Dasar Bandar Raya Rendah Karbon menjelang 2030. Namun hingga kini penulis melihat usaha itu tidak mencapai matlamat yang disasarkan.

Sekalipun ada lorong basikal, ia amat sempit dan hanya “ngam-ngam” sebuah basikal serta tidak dikawal oleh petugas bagi menjamin keselamatan penunggang selain sering “diceroboh” oleh penunggang motosikal.

“Agak sukar untuk membudayakan aktiviti berbasikal di ibu kota kerana kenderaan terlalu banyak dan tiada lorong khas untuk basikal yang luas dan selamat,” kata Sharil Yusup, 32, seorang pekerja swasta di Kuala Lumpur. – BERNAMA


PAS percaya rakyat Sweden tolak perbuatan Paludan bakar al-Quran

KUALA LUMPUR: PAS percaya rakyat Sweden tidak akan menerima dasar dan sikap pemimpin parti politik sayap kanan Denmark-Sweden Rasmus Paludan yang bertindak membakar senaskhah al-Quran pada 21 Januari lepas.

Setiausaha Agung PAS, Datuk Seri Takiyuddin Hassan berkata beliau yakin falsafah ‘lagom’ dalam budaya masyarakat Sweden selari dengan konsep ‘syukur’ dan ‘umat wasatan’ yang dibawa oleh Islam untuk membina negara sederhana serta harmoni dengan sumbangan umat Islam yang berhijrah ke negara itu.

“Justeru PAS berharap kerajaan negara tersebut mengambil tindakan tegas terhadap pelaku berkenaan sebagai langkah kawalan dan pencegahan bagi mengelakkan gejala seumpamanya berleluasa malah dibimbangi akan menjemput reaksi dan tindak balas yang memburukkan lagi keadaan,” menurutnya dalam kenyataan hari ini.

Beliau berkata, PAS menyifatkan perbuatan Paludan itu sebagai tindakan melampau dan terdesak untuk mendapatkan perhatian sehingga ia wajar dikutuk serta dikecam oleh masyarakat seluruh dunia yang bertamadun dan menginginkan keamanan serta keharmonian.

“Berdasarkan rekod pencapaian parti pimpinannya Stram Kurs dalam Pilihan Raya Sweden serta berbelas-belas pendakwaan jenayah yang dihadapi beliau secara peribadi jelas menunjukkan pelaku tersebut hanyalah seorang pengacau yang tidak berupaya menyumbangkan apa-apa yang bermakna kepada masyarakat manusia dan Sweden khususnya,” katanya.

Takiyuddin berkata, kebebasan bersuara yang digunakan untuk menghina agama dan kepercayaan orang lain merupakan perbuatan tidak bertanggungjawab serta turut dilarang oleh Islam.

Paludan telah diberikan kebenaran membakar al-Quran pada Sabtu lepas di luar Kedutaan Turkiye di Stockholm yang membangkitkan kemarahan penganut Islam di seluruh dunia.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Penetapan gaji minimum perlu berdasarkan pelbagai aspek – Kesatuan pekerja

KUALA LUMPUR: Penetapan gaji minimum perlu dibuat berdasarkan pelbagai aspek termasuk sektor pekerjaan, kelayakan akademik, pengalaman dan kemahiran pekerja bagi memberi keadilan kepada semua pihak, menurut dua pemimpin kesatuan pekerja utama negara.

Setiausaha Agung Pertubuhan Kebangsaan Pekerja Berkemahiran Mohamad Rizan Hassan pertimbangan kelayakan akademik semata-mata tidak praktikal dan tidak adil kerana ia boleh dimanipulasi oleh majikan dengan menawarkan gaji rendah kepada pekerja yang mungkin kelayakan akademiknya rendah namun mempunyai pengalaman luas dan berkemahiran.

Bercakap kepada Bernama, beliau berkata ia juga tidak sihat untuk pasaran pekerjaan kerana ia memberi ‘isyarat’ bahawa Malaysia terkebelakang berbanding sesetengah negara dalam soal penggajian pekerja berkemahiran.

“Di Singapura, Australia dan New Zealand, pekerja yang mempunyai kemahiran tahap tiga atau empat dalam bidang automatif serta memiliki sijil profesional sebagai juruteknik automatif dianggap sebagai pakar dalam bidang itu dan diberikan gaji dua atau tiga kali ganda, berbanding di Malaysia yang memperoleh hanya RM2,700 hingga RM3,000 sebulan.

“Di Thailand dan Vietnam, siswazah kemahiran Malaysia diberi ruang untuk bekerja di negara tersebut dengan gaji tinggi dan ini kurang elok kerana akan menyebabkan pelarian intelektual secara berterusan,” katanya sebagai mengulas kenyataan Perdana Menteri Datuk Seri Anwar Ibrahim pada Isnin lalu mengenai gaji minimum.

Menurut Anwar, pelaksanaan gaji minimum di negara ini masih sukar serta “hiruk-pikuk” dan kaedah baharu pelaksanaannya akan dibincangkan dalam mesyuarat Kabinet bulan depan bagi mendapatkan penyelesaian “sekali dan untuk semua.”

Perintah gaji minimum yang dikuatkuasakan mulai 1 Mei tahun lepas adalah berkadar RM1,500 sebulan untuk semua sektor tanpa mengira wilayah bagi majikan yang menggajikan lima orang pekerja atau lebih.

Bagaimanapun, bagi majikan yang menggajikan kurang lima pekerja, pelaksanaan gaji minimum ditangguhkan dari 1 Januari lepas kepada 1 Julai depan.

Mengulas lanjut, Mohamad Rizan berkata, penetapan gaji minimum tidak boleh hanya berdasarkan kepada satu kadar gaji standard kerana majikan akan berpegang kepada standard berkenaan dalam menawarkan upah kepada pekerja.

“Dalam melaksanakannya, kerajaan juga tidak boleh memberikan pengecualian kepada mana-mana pihak kerana perkembangan itu adalah satu bentuk diskriminasi kepada pekerja lain ketika semua pihak sama-sama merasai kos sara hidup yang semakin tinggi.

“Jika dihapuskan langsung (gaji minimum) pula, ia juga tidak boleh kerana kerajaan akan mempunyai kesukaran untuk mengawal industri khususnya berkaitan pembangunan sumber manusia.

“Kita khuatir, kalau tiada gaji minimum, industri akan lebih tidak bersifat rasional dalam penentuan gaji, yang akhirnya merugikan lagi tenaga kerja,” katanya.

Bagi Presiden Kongres Kesatuan Sekerja Malaysia (MTUC), Mohd Effendy Abdul Ghani pula, penetapan gaji minimum harus bersifat progresif bagi mengimbangi keperluan dan keadaan kos sara hidup masyarakat yang semakin meningkat hari ini.

Beliau berharap gaji minimum itu mengambil kira pengalaman, kemahiran dan sektor diceburi pekerja, selain mencadangkan supaya gaji minimum dikaji secara berkala, sekurang-kurangnya setahun sekali bagi memastikan gaji yang diterima dalam pasaran pekerjaan relevan, mengikut keadaan ekonomi semasa.

“Ini yang perlu dilihat secara holistik selain pemantauan penguatkuasaan diteruskan terhadap pematuhan majikan kerana dalam pelaksanaan gaji minimum RM1,200 sebelum ini, ada majikan didapati memotong elaun pekerja untuk dimasukkan dalam gaji pokok.

“…tetapi MTUC menentang keras kerana ia tidak menepati atau telah melanggar perintah gaji minimum itu sendiri, mana-mana majikan tidak boleh memasukkan mana-mana elaun ke dalam gaji pokok untuk dapatkan gaji minimum,” katanya.

Beliau berkata selain penguatkuasaan, usaha untuk meningkatkan kesedaran majikan dan pekerja berhubung perintah gaji minimum juga penting kerana tidak ramai pekerja mengambil tahu tentang hak melalui perkara yang termaktub dalam Akta Kerja 1955 bagi melindungi mereka. – BERNAMA


Najib gagal gugurkan hakim Mahkamah Rayuan dengar permohonan semakan keputusan

PUTRAJAYA: Datuk Seri Najib Tun Razak gagal dalam usahanya untuk menggugurkan hakim Mahkamah Rayuan daripada menganggotai panel hakim yang mendengar permohonan semakan keputusan Mahkamah Persekutuan terdahulu yang mengekalkan sabitan serta hukuman terhadapnya kerana menyeleweng dana SRC International Sdn Bhd.

Hakim Besar Sabah dan Sarawak, Datuk Abdul Rahman Sebli berkata, mahkamah tidak diyakinkan dengan hujah peguam, Tan Sri Muhammad Shafee Abdullah bahawa Hakim Datuk Abu Bakar Jais, yang merupakan hakim Mahkamah Rayuan seharusnya menarik diri daripada mendengar permohonan semakan itu.

“Pada pandangan kami, undang-undang adalah jelas bahawa Ketua Hakim Negara (Tun Tengku Maimun Tuan Mat) diberikan kuasa budi bicara untuk melantik hakim Mahkamah Rayuan (Abu Bakar) untuk menganggotai panel Mahkamah Persekutuan, menurut Perkara 122 (2) Perlembagaan Persekutuan.

“Atas alasan yang sama, kami menolak hujah bahawa Hakim Abu Bakar tidak sepatutnya terlibat dalam pendengaran permohonan semakan ini.

“Oleh itu, bantahan awal ditolak. Kami akan terus mendengar permohonan itu,” kata Abdul Rahman.

Hakim lain dalam panel itu ialah hakim Mahkamah Persekutuan, Datuk Vernon Ong Lam Kiat, Datuk Rhodzariah Bujang dan Datuk Nordin Hassan.

Terdahulu, Muhammad Shafee mengemukakan bantahan awal atas alasan Abu Bakar tidak sepatutnya berada dalam panel hakim untuk mendengar permohonan itu.

Beliau mahu hakim itu menarik diri, dengan menyatakan bahawa hanya hakim Mahkamah Persekutuan yang sepatutnya menjadi panel hakim dalam prosiding semakan tersebut.

Muhammad Shafee berkata, mengikut Seksyen 74 Akta Mahkamah Kehakiman 1974, komposisi hakim Mahkamah Persekutuan mestilah terdiri daripada semua hakim Mahkamah Persekutuan.

Timbalan Pendakwa Raya Datuk V. Sithambaram berhujah bahawa pengaturan untuk memilih hakim Mahkamah Rayuan dibenarkan di bawah Perkara 122 (2) Perlembagaan Persekutuan.

Tambahan pula, beliau berkata, Tun Tengku Maimun telah memenuhi keperluan Perkara 122 dengan pemilihan Abu Bakar sebagai anggota panel hakim.

Najib dalam usaha untuk membatalkan keputusan dibuat lima hakim Mahkamah Persekutuan yang diketuai Ketua Hakim Negara, Tun Tengku Maimun Tuan Mat pada 23 Ogos tahun lepas yang mengekalkan sabitan dan hukuman penjara 12 tahun serta denda kerana menyeleweng RM42 juta dana SRC International. – BERNAMA


Stadium AFC bakal dibina di Putrajaya

KUALA LUMPUR: Konfederasi Bolasepak Asia (AFC) dengan kerjasama Persekutuan Bolasepak Antarabangsa (FIFA) akan membina sebuah stadium canggih berkapasiti 10,000 penonton dinamakan Stadium AFC  di Putrajaya.

Menurut makluman AFC dalam laman rasminya hari ini, stadium berkenaan bakal dibangunkan di tapak seluas 6.172 hektar, kira-kira 30 kilometer dari Ibu Pejabat AFC di Bukit Jalil, dan dilengkapi dengan grandstand, kawasan boulevard dan atrium untuk penonton, pejabat pentadbiran dan tempat letak kereta bawah tanah.

Keluasaan lantai stadium kira-kira 580,000 kaki persegi dengan kapasiti tempat duduk 10,000 dan akan mempunyai padang bola sepak berkualiti tinggi mengikut piawaian FIFA.

Antara beberapa ciri lain lain, stadium tersebut juga menyediakan kafeteria, ruangan media dan bilik pengulas media serta tarikan air pancut yang akan dibina di pintu masuk stadium.

AFC berkata dana untuk membangunkan stadium itu akan dijana daripada peruntukan FIFA di bawah Program FIFA Forward untuk meneruskan misi AFC memperkasakan bola sepak negara ahli persatuan (MA) dan persatuan serantau (RA).

Persatuan Bolaepak Malaysia (FAM) dan kerajaan Malaysia pula bertanggungjawab menyediakan tapak stadium dan sokongan logistik kepada projek tersebut, kata AFC.

Presiden AFC, Shaikh Salman Ebrahim Al Khalifa, yakin bahawa Stadium AFC baharu itu akan membuka lembaran baharu kepada MA dan RA untuk mencapai mutu bola sepak yang lebih tinggi dalam dekad akan datang.

“Ibu pejabat AFC di sini menjadi lokasi penting pembangunan melalui pelbagai latihan, kursus, bengkel dan seminar dalam bidang teknikal dan pengadilan dan kini dengan adanya Stadium AFC, kami mempunyai potensi untuk melakukan lebih banyak lagi.

“Bagi pihak keluarga bola sepak Asia, saya harus berterima kasih kepada FIFA atas kesediaan mereka untuk melakar era baharu kemajuan bersama AFC dan juga kerajaan Malaysia atas dedikasi terhadap pembangunan bola sepak di Asia, bukan sahaja melalui projek ini tetapi juga kerana sokongan yang telah diberikan sejak beberapa dekad,” kata Shaikh Salman.

Sementara itu, Presiden FIFA, Gianni Infantino, yang menghadiri mesyuarat Jawatankuasa Eksekutif AFC ke-11 di Putrajaya semalam,  berkata projek tersebut adalah pelaburan penting untuk bola sepak Asia.

“Ia adalah projek yang hebat dan saya sangat berbangga dan gembira kerana kami bekerjasama melalui stadium AFC dan FIFA ini yang melambangkan satu langkah baharu yang sangat penting bagi seluruh rantau Asia,” katanya. – BERNAMA


Ayob Khan mula tugas Timbalan Ketua Polis Negara hari ini

KUALA LUMPUR: Timbalan Ketua Polis Negara (KPN), Datuk Seri Ayob Khan Mydin Pitchay memulakan tugas rasmi di pejabat Timbalan KPN di Bukit Aman, hari ini.

Menerusi kenyataan Facebook PDRM, beliau tiba bersama isteri, Datin Seri Zaleha Mohd Ariffin merangkap Naib Pengerusi Persatuan Keluarga Polis Malaysia pada 8 pagi dan diberikan ‘Guard Turn Out’ oleh anggota Cawangan Kem Komandan, Bukit Aman, sebelum kenderaan rasminya berhenti di lobi utama Menara 1.

Ayob Khan kemudiannya disambut oleh Setiausaha Polis Malaysia, Datuk Noorsiah Mohd Saaduddin bersama barisan Ketua Urus Setia KPN sebelum diiringi ke tingkat 31 yang menempatkan pejabat rasmi KPN dan timbalannya.

Tertib jadual tugas beliau hari ini dimulakan dengan bacaan doa selamat yang berlangsung di Pejabat KPN dipimpin oleh Penolong Pengarah (Psikologi dan Kaunseling) Bahagian Agama dan Kaunseling, Jabatan Integriti dan Pematuhan Standard Bukit Aman, ACP Mohd Zakarim Abdullah @ Zakaria yang turut dihadiri oleh Ketua Polis Negara, Tan Sri Razarudin Husain.

Ayob Khan sebelum ini menyandang jawatan Pengarah Jabatan Siasatan Jenayah dan kini dilantik sebagai Timbalan KPN, berkuat kuasa 22 Jun lalu.

Author

Nurul Ain Japri

View all posts

View all posts


Tragedi tanah runtuh Batang Kali: Hasrat mangsa terselamat jumpa pasukan SAR tertunai

HULU SELANGOR: Hasrat Ling Zi Xuan yang terselamat dalam tragedi tanah runtuh di tapak perkhemahan Father’s Organic Farm, Gohtong Jaya dekat sini pada 16 Disember lepas untuk bersua muka dan mengucapkan terima kasih kepada wira-wira yang menyelamatkannya, akhirnya tertunai.

Ling, 20, yang diselamatkan anggota bomba pada hari pertama tragedi itu, berkunjung ke Balai Bomba dan Penyelamat Kuala Kubu Bharu, pada Khamis lepas bagi menzahirkan penghargaannya.

Bapanya, David Ling, 43, berkata, selepas diselamatkan, anak lelakinya setiap hari meminta untuk berjumpa dengan anggota-anggota bomba yang berjaya menemuinya setelah tertimbus hingga paras pinggang dalam runtuhan tanah.

“Dia terlalu ingin berterima kasih kepada mereka. Pada mulanya memang susah untuk saya cari siapa yang membantunya (secara spesifik). Akhirnya, semalam selepas mendapat tahu di mana balai mereka bertugas, saya dan anak telah ke sana dan dia betul-betul menghargai dan berterima kasih kepada mereka,” katanya.

David yang kehilangan isterinya, Liu Pei Si, 44, dalam tragedi berkenaan berkata demikian kepada Bernama, selepas menghadiri majlis penghargaan pasukan mencari dan menyelamat (SAR) tragedi yang meragut 31 nyawa itu di Wisma Antara Gapi dekat sini, malam tadi.

Mengimbau kembali peristiwa pahit itu, David berkata, beliau berkali-kali menghubungi isterinya yang merupakan guru di Sekolah Jenis Kebangsaan Cina (SJKC) Mun Choong, setelah mendapat berita mengenai tragedi tersebut, namun tiada jawapan.

“Dengan bantuan rakan-rakan, kami mencari anak dan isteri saya di Hospital Bentong, Hospital Kuala Kubu Bharu, Hospital Selayang dan Hospital Kuala Lumpur (HKL). Saya juga ada kongsikan maklumat kad pengenalan anak dan isteri untuk mudahkan pencarian,” katanya yang tinggal di Kepong.

David berkata, beliau sedikit lega selepas dimaklumkan anaknya berjaya diselamatkan pada petang hari pertama insiden dan dirawat di HKL, namun terus menantikan perkhabaran mengenai keadaan isterinya.

“Selepas dimaklumkan ada empat mayat dibawa ke Hospital Sungai Buloh hari itu, saya segera ke sana. Saya tunggu hingga pukul 11 malam, namun tiada berita. Esoknya saya ke sana lagi dan akhirnya diberitahu isteri saya sudah tiada,” katanya.

Sementara itu, ditanya mengenai perayaan Tahun Baharu Cina yang bakal disambut tidak lama lagi, David berkata, beliau sekeluarga masih dalam tempoh berkabung.

“Ikut adat orang Cina kami sekeluarga akan berkabung selama 49 hari. Memang sedih kerana sebelum ini isteri yang masak dan siapkan, tetapi kini ia berubah.

“Tiada makan besar, cuma makan biasa-biasa sahaja,” katanya sambil memberitahu dia dan anaknya masih menerima rawatan kaunseling setiap dua minggu kerana trauma. – BERNAMA


Lembaga Angkasa Malaysia mahu bincang dengan China

KUALA LUMPUR: Malaysia sedia melaksanakan Akta Lembaga Angkasa Malaysia 2022 (Akta 834) melalui kerjasama Lembaga Angkasa dengan China.

Ia berikutan, China dijadual melancarkan roket keempat Long March pada Oktober ini, kerana negara itu memerlukan tiga pelancaran bagi menyediakan Stesen Angkasa Antarabangsa (ISS).

Menteri Sains, Teknologi dan Inovasi (MOSTI), Datuk Seri Dr Adham Baba, berkata Lembaga Angkasa Malaysia akan dilancarkan sepenuhnya pada awal 2023 bagi menguatkuasakan Akta 834 yang diwartakan pada 25 Februari lalu.

Justeru, kerajaan perlu melihat kepentingan pelaksanaan Akta 834 berkenaan berkaitan peraturan dan tanggungjawab kepada pelancar sekiranya berlaku kemalangan.

“Kita telah pun membawa Lembaga Angkasa ini untuk melihat bagaimana peluang dan perkara yang mungkin akan berlaku, di’notified’ (maklum) kepada pihak pelancar Long March 5B selepas ini dengan China.

“Dengan adanya maklumat tersebut, kita akan minta supaya boleh ‘track’ (jejak) di mana (roket) dilancar, di mana orbit, apa, bila, tenaga digunakan untuk kawal serpihan jatuh ke bumi,” katanya.

Beliau berkata demikian pada sidang media selepas hadir ke Majlis Pelancaran Pelan Hala Tuju Teknologi di Aloft Kuala Lumpur Sentral.

China dijadual melancarkan roket keempat Long March pada Oktober ini, sekali gus mengundang kebimbangan mengulangi kejadian serpihannya jatuh ke bumi termasuk dikesan di Miri, Sarawak.

Dua objek serpihan roket itu dijumpai di Kampung Nyalau, Bintulu dan Kampung Sepupok Lama, Niah, pada Ahad.

Ia selepas berlaku kemasukan semula serpihan roket Long March 5B milik China sekitar 12.55 pagi dengan melintasi ruang udara Malaysia di beberapa kawasan termasuk sekitar Sarawak.

Video kejadian itu sempat dirakam penduduk di negeri itu sebelum tular di media sosial.

Serpihan tiga roket China sebelum ini pernah ditemukan di barat Afrika pada 2020, sekitar kepulauan Maldives tahun lalu.

Author

Fhatihah Zakinan

View all posts

View all posts


Beberapa individu dari dua agensi pekerjaan dalangi sindiket penipuan kerja ditahan

SEPANG: Beberapa individu dari dua agensi pekerjaan dalam negara yang dipercayai terbabit merekrut rakyat Malaysia untuk bekerja di luar negara ditahan kerana penglibatan dalam kes penipuan kerja.

Pengarah Jabatan Siasatan Jenayah Bukit Aman, Datuk Seri Abdul Jalil Hassan berkata, tangkapan itu dibuat oleh pihaknya bulan lepas dan kini disiasat oleh Bahagian Pencegahan Antipemerdagangan Orang dan Penyeludupan Migran.

“Syarikat-Syarikat ini mempunyai lesen untuk membawa masuk pekerja asing untuk bekerja di Malaysia sebagai pembantu rumah, buruh binaan dan pekerja ladang.

“Bagaimanapun, mereka didapati telah mengambil kesempatan untuk eksport rakyat Malaysia untuk bekerja di luar negara seperti Thailand dan Myanmar sehingga mereka terkandas di sana.

“Polis akan bekerjasama dengan Jabatan Buruh dan Jabatan Imigresen untuk siasatan tersebut untuk mencari dalang sindiket… Saya percaya dalang-dalang ini ada di kedua-dua negara dan mereka bekerjasama,” katanya dalam sidang media susulan kepulangan lima rakyat Malaysia dari Thailand yang terjebak dengan sindiket penipuan kerja di Lapangan Terbang Antarabangsa Kuala Lumpur hari ini.

Beliau turut mengingatkan badan bukan kerajaan (NGO) dan waris mangsa untuk menyalurkan maklumat kepada Polis Diraja Malaysia (PDRM) atau Kementerian Luar Negeri (KLN) bagi memastikan penyaluran maklumat dari Malaysia kepada pihak berkuasa Thailand hanya melalui satu saluran rasmi sahaja.

“Isu maklumat yang bertindih adalah halangan paling besar dihadapi pihak berkuasa Thailand sebab bila kita salurkan maklumat kepada mereka, mereka terganggu sama ada nak terima maklumat daripada NGO atau PDRM. Benda itu tak selaras.

“Jadi, kita telah ambil kata putus agar selepas ini hanya maklumat yang disalurkan oleh kedutaan atau polis-kepada-polis sahaja yang akan dilayan,” katanya.

Pada masa sama, Abdul Jalil mengingatkan rakyat tempatan supaya berfikir panjang jika menerima tawaran kerja di luar negara dengan bayaran gaji yang lumayan.

“Ini sepatutnya menjadi tanda tanya apabila syarikat luar boleh tawarkan mereka sehingga US$2,000 (kira-kira RM8,800) sedangkan mereka tiada kelulusan atau apa-apa pengalaman kerja. Sila fikir banyak kali walaupun ia ditawarkan daripada agensi pekerjaan yang sah,” katanya.

Beliau berkata, dengan kepulangan lima mangsa tersebut, PDRM dan Polis Diraja Thailand telah berjaya menyelamatkan 12 orang setakat ini dan sedang mengesan baki 14 lagi yang masih terkandas di sana.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Ambil gambar dan video wanita mandi, penghantar makanan didenda RM4,500

KUALA LUMPUR: Seorang penghantar makanan didenda RM4,500 oleh Mahkamah Majistret di sini hari ini selepas mengaku bersalah mengambil gambar dan video seorang wanita sedang mandi, bulan lepas.

Majistret Noorelynna Hanim Abd Halim menjatuhkan hukuman tersebut terhadap Mohd Khalis Rusli, 32, kerana mengaibkan kehormatan wanita berusia 28 tahun itu dengan mengambil gambar dan video mangsa sedang mandi melalui telefon bimbit di tingkat sembilan sebuah unit pangsapuri di Jalan Tasik Permaisuri di sini, pada jam 3 pagi, 13 Jan lalu.

Pertuduhan dilakukan mengikut Seksyen 509 Kanun Keseksaan yang memperuntukkan hukuman penjara sehingga lima tahun atau denda atau kedua-duanya.

Mahkamah turut memerintahkan tertuduh menjalani hukuman penjara empat bulan jika gagal membayar denda.

Mohd Khalis, yang tidak diwakili peguam,  merayu denda paling minimum kerana dia baru sahaja mendapat kerja awal bulan ini dan perlu menanggung ibu bapa serta adik-beradiknya.

Bagaimanapun,Timbalan Pendakwa Raya, Nor Aisyah Mohamed Zanyuin mencadangkan tertuduh dikenakan hukuman setimpal sebagai pengajaran kerana tindakannya telah mengaibkan mangsa selain perlu mengambil kira keselamatan masyarakat. – BERNAMA


Pencalonan Yeo Bee Yin di Puchong boleh wujudkan konflik kepentingan – C4

CYBERJAYA: Pusat Membanteras Rasuah dan Kronisme (C4) mendakwa pencalonan Yeo Bee Yin daripada DAP-PH bagi Pilihan Raya Umum ke-15 (PRU15) di Parlimen Puchong boleh mewujudkan konflik kepentingan.

C4 berkata, ini adalah kerana Yeo berkahwin dengan Ketua Pegawai Eksekutif IOI Properties Group Bhd, Lee Yeow Seng iaitu anak kepada mendiang pengasas IOI Group Berhad, Tan Sri Lee Shin Cheng.

“Walaupun wajar seorang ahli politik yang aktif berkahwin dengan ahli perniagaan yang berkuasa dan jelas menunjukkan perhubungan perniagaan-politik, pencalonan Yeo untuk kerusi Parlimen di kawasan di mana keluarga mentuanya mempunyai kepentingan perniagaan yang luas menunjukkan kebimbangan potensi konflik kepentingan,” katanya, lapor Malay Mail pada Ahad.

Menurut C4, Kumpulan IOI mempunyai kepentingan dalam kawasan tanah besar di seluruh kawasan Parlimen Puchong kerana hartanah pelaburan utamanya, termasuk Pusat Korporat Kewangan Puchong, IOI Boulevard Puchong, IOI Mall Puchong dan Sheraton Puchong.

Tambahnya, pencalonan Yeo untuk bertanding di Puchong adalah kesilapan terlepas pandang yang jelas, menunjukkan DAP tidak mengetahui hubungan perniagaannya dan paling teruk, hubungan itu boleh menjadi peluang untuk tujuan pembiayaan politik.

“Trend perniagaan dalam politik yang semakin meningkat dan sebaliknya menimbulkan nepotisme, kronisme, politik naungan dan pengaruh perniagaan yang tidak wajar terhadap penggubalan dasar.

“Isu-isu ini mesti dicegah dengan segala cara kerana ia akhirnya akan memiskinkan rakyat.

“Ketika Malaysia bersedia untuk satu lagi PRU bersejarah, ahli politik dan parti perlu diingatkan tentang keperluan mendesak Malaysia untuk membendung rasuah,” ujar C4.

Jelasnya, tanpa Akta Pembiayaan Politik atau dasar pengisytiharan aset, parti politik mesti terus berwaspada dalam memastikan perniagaan-politik dihadkan seboleh-bolehnya, terutamanya bagi parti-parti yang berkempen dalam agenda anti-rasuah dan reformis.

“Sebagai seseorang yang mempunyai kepentingan peribadi dalam kejayaan operasi Kumpulan IOI, kesaksamaan dan kebolehan Yeo untuk membuat keputusan mengutamakan kawasan pilihan rayanya dan kehidupan penduduknya diragui, tanpa mengira pencapaiannya sebagai menteri tenaga, sains, teknologi, alam sekitar perubahan iklim (MESTECC),” katanya lagi.

Author

Faridah Amiratul

View all posts

View all posts


Aaron-Wooi Yik muncul juara dunia

KUALA LUMPUR: Beregu lelaki utama negara Aaron Chia-Soh Wooi Yik menghadiahkan kejayaan bersejarah kepada rakyat Malaysia sempena Hari Kebangsaan selepas muncul juara dunia pada Kejohanan Badminton Dunia 2022 di Tokyo, Jepun hari ini.

Pada aksi final berlangsung di Tokyo Metropolitan Gymnasium itu, Aaron-Wooi Yik menampilkan permainan hebat untuk menoktahkan kemenangan 21-19, 21-14 dalam tempoh 40 minit ke atas bekas juara dunia tiga kali dari Indonesia Mohammad Ahsan-Hendra Setiawan.

Kejayaan ke atas pasangan yang diberi julukan ‘The Daddies’ itu menyaksikan Aaron-Wooi Yik melakar sejarah menjadi pemain badminton Malaysia pertama meraih gelaran juara dunia, yang dilakukan pada penampilan keempat mereka di kejohanan berkenaan.

Dengan kejayaan melangkah ke final semalam, pasangan ranking keenam dunia itu turut muncul beregu Malaysia pertama dalam tempoh 12 tahun mara ke final Kejohanan Badminton Dunia selepas kali terakhir dilakukan Koo Kien Keat-Tan Boon Heong pada edisi 2010 di Paris.

Pencapaian terbaik Aaron-Wooi Yik yang juga pemenang pingat gangsa Sukan Olimpik Tokyo 2020 dalam kempen kejohanan dunia adalah beraksi di pentas suku akhir pada edisi 2018 di Nanjing, China.

“Tidak tahu macam mana hendak gambarkan apa yang kami rasa. Sudah tentu kami sangat gembira dapat membanggakan diri kami, untuk membanggakan negara kami, sebagai juara dunia pertama Malaysia,” menurut Aaron kepada Persekutuan Badminton Dunia (BWF) selepas aksi final hari ini.

Menurut Aaron: “Tahun lepas kami menang pingat gangsa Sukan Olimpik di Tokyo, tahun ini kami menang pingat emas juga di Tokyo. Saya rasa Tokyo membawa tuah kepada kami”.

Aaron berkata perbezaan besar dalam pertembungan hari ini ketika menentang Mohammad Ahsan-Hendra Setiawan kerana mereka memberi tumpuan sepenuhnya dalam gelanggang dan tidak memikirkan mengenai mata sama ada mendahului atau ketinggalan.

“Kami tahu mereka bagus dalam mendapatkan tiga mata pertama, jadi kami cuba tukar corak permainan, cuba lebih sabar dan gunakan kekuatan kami,” katanya.

Sementara itu, Wooi Yik berkata: “Kami sudah bergandingan selama empat tahun dan sering kali tewas di final dan separuh akhir dan akhirnya kali ini kami berjaya meraih kejuaraan. Saya banyak bermain di bahagian belakang. Saya pemain hadapan tapi saya mahu menguasai seluruh gelanggang. Ini strategi yang kami sedang usahakan”.

Bagi Mohammad Ahsan-Hendra Setiawan, ini adalah kekalahan ketiga berturut-turut mereka kepada pasangan negara selepas tewas pada aksi penentuan pingat gangsa Sukan Olimpik 2020 dan suku akhir Terbuka Malaysia, Jun lepas.

Kekalahan kepada Aaron-Wooi Yik kali ini juga menamatkan rekod tanpa kalah mereka dalam 19 perlawanan di pentas kejohanan dunia.

Pencapaian Aaron-Wooi Yik hari ini menamatkan penantian 45 tahun peminat badminton tanah air untuk menyaksikan wakil negara meraih gelaran juara dunia.

Sejak kejohanan dunia mula dipertandingkan pada 1977, sembilan wakil negara berjaya menjejakkan kaki ke pentas final masing-masing dalam acara perseorangan lelaki sebanyak lima kali dan empat kali dalam saingan beregu lelaki.

Bekas jaguh negara, Datuk Lee Chong Wei membuat penampilan di pentas final terbanyak iaitu sebanyak empat kali pada edisi 2011, 2013, 2014 dan 2015 diikuti Wong Choong Hann (2003) selain beregu Jalani-Razif Sidek (1987), Cheah Soon Kit-Soo Beng Kiang (1993), Soon Kit-Yap Kim Hock (1997) dan Kien Keat-Boon Heong pada 2010. – BERNAMA

TAG: badminton, Aaron Chia-Soh Wooi Yik, beregu lelaki, Kejohanan Badminton Dunia, Tokyo

PANS KAY ZUZ


Kerajaan tambah caruman simpanan KWSP untuk individu usia 40 hingga 54 tahun

KUALA LUMPUR: Kerajaan bersetuju menambah caruman simpanan Kumpulan Wang Simpanan Pekerja (KWSP) sebanyak RM500 kepada ahli yang berusia 40 hingga 54 tahun dengan simpanan kurang RM10,000 dalam Akaun 1.

Perdana Menteri, Datuk Seri Anwar Ibrahim ketika membentangkan Belanjawan 2023 di Dewan Rakyat di sini hari ini berkata, program itu akan memberi manfaat kepada dua juta ahli KWSP melibatkan peruntukan hampir RM1 bilion.

“Setelah negara dibelenggu dengan musibah pandemik COVID-19, rakyat terpaksa beberapa kali mengorbankan simpanan hari tua mereka bagi menampung keperluan hidup sewaktu pandemik. Kini setelah rakyat beransur-ansur bangkit untuk membina semula kehidupan, kebanyakan rakyat menggunakan pendapatan yang diterima untuk menyara kehidupan sementara simpanan hari tua masih rendah.

“Kerajaan beriltizam untuk membantu rakyat membina semula simpanan persaraan mereka bagi memastikan simpanan yang ada kelak mencukupi untuk membiayai hari persaraan,” katanya.

Belanjawan ini yang pertama dibentangkan di bawah Kerajaan Perpaduan pimpinan Anwar.

Bagi menggalakkan lebih ramai orang bekerja sendiri menyimpan dalam KWSP, beliau berkata, kerajaan meningkatkan nilai sumbangan padanan i-Saraan kepada RM300 berbanding RM250 sebelum ini, melibatkan RM30 juta peruntukan dengan lebih 100,000 pencarum menerima manfaat.

Anwar berkata, jumlah had pelaburan individu Amanah Saham Bumiputera (ASB) dan Amanah Saham Bumiputera 2 (ASB2) akan ditingkatkan kepada RM300,000 berbanding RM200,000 sebelum ini.

Beliau berkata, pentadbirannya juga bersetuju untuk meningkatkan saiz dana Amanah Saham Malaysia (ASM) sebanyak RM5 bilion.

“Kerajaan menyokong peningkatan pegangan ekuiti dalam kalangan Bumiputera,” katanya. – BERNAMA


Selangor agih RM12.5 juta kepada 501 sekolah demi keselesaan pelajar

CYBERJAYA: Sebanyak RM12.5 juta diagihkan Kerajaan Negeri Selangor kepada 501 sekolah di negeri itu.

Menteri Besar Selangor, Datuk Seri Amirudin Shari berkata, peruntukan itu bertujuan untuk menambah baik infrastruktur dan fasiliti demi keselesaan pelajar dalam menuntut ilmu.

Agihan berkenaan diberi menerusi inisiatif Bantuan Sekolah Negeri Selangor 2022.

“Daripada 501 buah sekolah tersebut, pecahan penerima adalah 381 sekolah agama rakyat dan 120 sekolah kebangsaan serta sekolah menengah kebangsaan.

“Bantuan ini merangkumi pemberian kepada sekolah kerajaan dan swasta di Selangor.

“Bantuan yang diserahkan adalah sebahagian daripada keseluruhan peruntukan RM26.5 juta yang diagih kepada 742 sekolah tahun ini,” katanya menerusi hantaran di Facebook pada Selasa.

Tambah Ahli Parlimen Gombak itu, bantuan yang sama turut diagihkan kepada sekolah jenis kebangsaan Cina (SJKC) dan Tamil (SJKT), sekolah mubaligh serta sekolah menengah persendirian cina pada Mei lalu.

Jelasnya, inisiatif berkenaan merupakan sebahagian bukti Kerajaan Negeri Selangor di bawah pimpinan Pakatan Harapan yang sentiasa mengutamakan agenda pendidikan demi masa hadapan anak-anak di Selangor.

Author

Diyana Rahip

View all posts

View all posts


‘Dalam setandan kelapa ada yang rosak’, Sany minta usah pukul rata warga asing

CYBERJAYA: Isu warga asing yang hangat diperkatakan selepas beberapa siri masalah dan onar dilakukan di Malaysia, sekali gus menerima sentimen negatif daripada rakyat tempatan.

Lantaran itu Ahli Parlimen Hulu Langat, Mohd Sany Hamzan mengingatkan orang ramai supaya tidak menilai dan tidak memukul sama rata terhadap semua warga asing di negara ini.

“Mungkin dalam ramai-ramai dalam setandan kelapa tu ada satu yang kuning, rosak atau tidak elok.

“Bila ada perlakuan macam itu, kita tak boleh nak sifatkan keseluruhan warga asing berpelakuan macam itu kerana yang buat (masalah) mungkin hanya segelintir sahaja.

“Sebagai contoh, etnik Rohingya buat (jenayah) tapi dalam kalangan mereka bukan tiada yang berperangai baik. Dekat Malaysia, ada juga orang Islam buat perkara tidak elok seperti rasuah,” katanya kepada MEDIA VARIASI.

Mohd Sany berkata, warga asing yang melakukan jenayah atau masalah merupakan isu kemanusiaan dan isu sejagat, yang mana ia juga menjadi larangan bagi sebarang agama mahupun bangsa.

Oleh itu, beliau berkata, sekiranya warga asing melakukan perbuatan terlarang di negara ini, mereka perlu dikenakan tindakan sewajarnya.

“Dalam negara ini, kalau sudah buat jenayah, hukuman tidak mengenal sesiapa pun.

“Tidak kira sama ada pesalah merupakan pelarian atau bukan, tapi kalau dah buat salah dan ada bukti tetap terima hukuman,” tambahnya.

Sebelum ini, MEDIA VARIASI melaporkan, lambakan warga asing di negara ini seolah-olah hanya memberi beban kepada Malaysia.

Ini berikutan beberapa tuntutan dan perlakuan jenayah di negara ini menyebabkan kebanyakan rakyat tempatan muak terhadap kehadiran mereka.

Ia antara lain adalah etnik Rohingya dan warga Bangladesh masing-masing didakwa menuntut Selayang dan Sungai Buloh, Selangor sebagai kawasan mereka.

Malah, ada juga di kalangan etnik Rohingya didakwa menuntut kerakyatan Malaysia, selain berdepan dengan pertuduhan jenayah seperti mencabul, merogol, mencuri dan merompak.

Malah, warga asing juga dilapor tidak segan silu meminta sedekah dengan cara memperdayakan penduduk tempatan.

Terbaharu, aktiviti tersebut dilakukan oleh pasangan dipercayai warga Syria di sekitar ibu negara.

Hanya bermodalkan bayi yang diletakkan di dalam sebuah kereta sorong (stroller), pasangan tersebut didakwa mampu menginap di hotel hasil kutipan derma orang ramai.

Malah, sindiket peminta sedekah dalam kalangan warga asing juga dikesan apabila mereka berpura-pura membuat mimik muka sedih dan berkopiah bagi meraih simpati mangsa.

Perbuatan sindiket itu juga dikesan di Bangi Sentral, dekat Bandar Baru Bangi, Selangor manakala ahli sindiket itu dilihat lari bertempiaran apabila diherdik seorang lelaki.

Meskipun tidak bersetuju dengan tindakan sindiket itu, Mohd Sany berkata, pemberian sedekah adalah terpulang kepada keikhlasan mana-mana individu dan tiada sebarang paksaan.

Namun, katanya, jika orang ramai enggan memberi sedekah kepada pihak yang dianggap sindiket, mereka disarankan untuk menolak secara baik.

“Malaysia kaya dengan adat budaya dan kena tunjuk tatasusila. Kita ada akhlak dan adat.

“Sebab kadang-kadang kita tak tahu siapa yang datang minta sedekah. Jadi, kalau kita nak bagi kena ikhlas kerana Allah SWT.

“Sama ada yang minta sedekah itu ada rumah baharu atau tidak, itu urusan dia dengan Allah. Saya maksudkan, kalau ada individu bagi sedekah, InsyaAllah, Allah takkan putuskan rezeki dia,” katanya.

Author

Fazleen Safina Abd Jamil

View all posts

View all posts


Op BPT: 78 pemeriksaan dilakukan ke atas kilang, pemborong beras di 5 negeri

KUALA LUMPUR: Sebanyak 78 pemeriksaan telah dilakukan ke atas kilang dan pemborong beras di lima negeri di Semenanjung melalui Operasi Bersepadu Beras Putih Tempatan (Op BPT), setakat ini.

Timbalan Menteri Pertanian dan Keterjaminan Makanan, Chan Foong Hin, berkata negeri berkenaan ialah Kedah, Selangor, Pulau Pinang, Kelantan serta Johor dengan membabitkan pemeriksaan ke atas 42 kilang dan 36 pemborong beras.

“Kawalselia Padi dan Beras (KPB) juga sudah melantik ketua bagi setiap zon di Semenanjung bagi tujuan penyelarasan operasi pemeriksaan pada peringkat negeri, iaitu Zon Utara, Timur, Tengah dan Selatan.

“Selain pemeriksaan perlu giat dilakukan, saya juga meminta pihak KPB untuk terus mengekal dan meningkatkan keberadaan BPT dalam pasaran, terutama di pasar raya besar serta kedai runcit,” katanya dalam kenyataan melalui Facebook, hari ini, selepas mempengerusikan Mesyuarat Mingguan Taskforce Op BPT di Wisma Tani, di sini.

Dalam pada itu, beliau berkata, Kementerian Perdagangan Dalam Negeri dan Kos Sara Hidup (KPDN) yang menghadiri mesyuarat itu turut memaklumkan 31,100 pemeriksaan dilaksanakan di seluruh negara menerusi Op Jamin sejak 7 Julai lalu, dengan 10 kes diambil tindakan oleh KPDN.

“Penghargaan dizahirkan kepada pihak KPDN, terutama Timbalan Menteri, Fuziah Salleh atas kesungguhan dan kegigihan kementerian yang sama-sama mengambil berat serta memandang serius isu bekalan beras.

“Isu keterjaminan makanan, termasuk kestabilan bekalan beras (makan ruji rakyat Malaysia) adalah tanggungjawab bersama semua pihak,” katanya sambil memaklumkan bahawa orang ramai boleh menyalurkan sebarang aduan atau maklumat mengenai isu bekalan beras melalui talian hotline 03-88702393/2207. – Berita Harian

Author

Media Variasi

View all posts

View all posts


Nasib jurulatih bola tampar ditentukan KBS

KUALA LUMPUR:  Kementerian Pendidikan menyerahkan kepada Kementerian Belia dan Sukan (KBS) untuk menjalankan siasatan serta menentukan nasib jurulatih bola tampar yang menampar dua pemain pelajar wanita baru-baru ini.

Timbalan Menteri Pendidikan, Lim Hui Ying berkata, pihaknya akan memantau siasatan bersama KBS walaupun jurulatih terbabit telah tampil memohon maaf dan ibu bapa pelajar berkenaan telah memaafkan individu berkenaan.

“Menteri KBS, Hannah Yeoh dan Menteri KPM, Fadhlina Sidek akan sentiasa memantau siasatan dan perkara ini tidak galakkan kerana banyak cara untuk mengenakan denda kepada pelajar-pelajar berkenaan,” katanya ketika ditemui di Wisma Dewan Bahasa dan Pustaka di sini hari ini.

Beliau mengulas isu seorang jurulatih pasukan bola tampar wanita Melaka bawah 14 tahun (B-14) yang menampar dua pemainnya dalam satu kejohanan berlangsung di Johor pada 14 hingga 16 September 2022 lepas.

Terdahulu, Lim menghadiri Pertandingan Teater Bahasa Melayu Sekolah Jenis Kebangsaan Cina (SJKC) membabitkan sembilan sekolah dari seluruh negara.

Lim berkata, program itu telah dilaksanakan sejak 2016 bertujuan mengetengahkan bakat pelajar SJKC yang secara langsung dapat mempertingkatkan penguasaan bahasa kebangsaan melalui teater.

“Program ini dilaksanakan secara kerjasama dengan Persatuan Kebudayaan Han Malaysia (HAN), Dewan Bahasa dan Pustaka serta Jabatan Kebudayaan dan Kesenian Negara (JKKN).

“Dengan pelaksanaan program sebegini ia sangat membantu memperkasa Bahasa Melayu di kalangan pelajar SJKC dan dapat membantu menambah perkataan Bahasa Melayu melalui skrip teater yang dibaca oleh pelajar yang terlibat,” katanya. – BERNAMA


Syamsul tak jadi ceraikan Puteri Sarah

CYBERJAYA: Proses penceraian antara Syamsul Yusof dan Puteri Sarah tidak berjalan dengan lancar kerana Syamsul enggan menceraikan isteri pertamanya yang sepatutnya dijadualkan hari ini di Mahkamah Rendah Syariah Wilayah Persekutuan hari ini.

Puteri Sarah atau Puteri Sarah Liyana Megat Kamaruddin, 38, ketika keluar dari dewan mahkamah kelihatan berang dah tidak berpuas hati dengan keputusan Syamsul untuk tidak menceraikannya.

Pasangan itu dijangka akan bercerai secara baik selepas kedua-dua mereka bersedia untuk berpisah secara baik dengan persetujuan yang merangkumi hak penjagaan anak, nafkah anak-anak, mutaah serta harta pencarian.

Berikutan tiada lafaz penceraian daripada Syamsul atau Mohd Syamsul Mohd Yusof, 39, prosiding dijangka akan diteruskan dengan laporan Jawatankuasa Pendamai (JKP) di hadapan Hakim Syarie, Akmaluddin Ilyas.

Peguam syarie, Azmi Mohd Rais yang mewakili Syamsul di dalam prosiding berkata, proses hari ini tidak mencapai persetujuan.

“Usaha nak selesai kes secara persetujuan tidak berjaya. Terdapat beberapa perubahan dibuat oleh Puteri Sarah berkenaan Ira Kazar dan tuntutan lain,” jelasnya.

Syamsul dan Puteri Sarah berkahwin pada 8 Mac 2014 dan hasil perkahwinan dikurniakan dua cahaya mata Syaikhul Islam, 6, dan Summayah, 4.

Oleh: AIN JAPRI (Pelatih USM)

Author

Media Variasi

View all posts

View all posts


E-Sukan: M Nasir milik RSG

OLEH: FATTAH RAZZAQ

KUALA LUMPUR: Legenda dan veteran dalam industri seni muzik tanah air, Datuk M Nasir kini sah menyertai organisasi e-sukan, RSG MY bagi menghadapi Liga Profesional Mobile Legends (MPL) musim ke-10.

Pengumuman itu dibuat melalui sebuah hantaran di akaun Instagram rasmi MPL.

Sementara itu, RSG turut mengesahkan M Nasir akan bermain di posisi Flex dan l menggunakan nama In Game Name atau IGN “Sifu!” di dalam permainan tersebut.

RSG pernah muncul juara pada kejohanan itu pada musim ketujuh.

M Nasir memulakan kerjaya bersama kumpulan Kembara sebagai vokalis dan gitaris untuk tempoh singkat sebelum memulakan kerjaya muzik secara solo.

Antara lagu-lagu terkenal beliau ialah Mustika, Apokalips, Mentera Semerah Padi, Raikan Cinta dan Phoenix Bangkit Dari Abu.

Filem yang pernah dilakonkan oleh beliau antaranya adalah Kembara Seniman Jalanan (1986), Fenomena (1990), Selubung (1992), Merah (1997), Puteri Gunung Ledang (2004) dan Tombiruo: Penunggu Rimba (2017).

Satu kejutan besar M Nasir atau nama sebenarnya, Mohamad Nasir Mohamed yang dilahirkan pada 1957 yang kini berusia 65 tahun apabila menceburi bidang baharu yang janggal dengan seorang berstatus warga emas.

Kini M Nasir menjadi gamers profesional selepas terkenal sebagai seorang penyanyi, penggubah lagu, pelakon, penerbit album, pengarah dan pelukis serta sinonim dengan gelaran Sifu.

Dalam pada itu, MPL musim ke-10 akan berlangsung bermula hari ini.

Semua pasukan bakal bertarung untuk bagi mendapatkan slot ke Kejohanan Dunia M4 yang akan diadakan pada Januari 2023.

Author

Media Variasi

View all posts

View all posts


Perbicaraan kes 1MDB Najib di Mahkamah Tinggi ditangguhkan

KUALA LUMPUR: Perbicaraan Datuk Seri Najib Tun Razak berhubung kes penyelewengan dana RM2.3 bilion 1Malaysia Development Berhad (1MDB) yang dijadualkan bersambung minggu depan, ditangguhkan sementara menunggu perkembangan rayuan terakhirnya dalam kes SRC International Sdn Bhd.

Hakim Datuk Collin Lawrence Sequerah menetapkan 23 Ogos untuk pengurusan kes bagi pihak-pihak berkaitan mengemas kini perkembangan rayuan kes SRC Najib di Mahkamah Persekutuan.

Peguam Najib, Aizuddin Wan Mohammed memberitahu hakim bahawa beliau menjangka prosiding rayuan itu berlangsung sehingga munggu depan.

“Kami jangka ia akan berterusan sehingga minggu depan memandangkan tarikhnya telah ditetapkan oleh Mahkamah Persekutuan. Saya rasa empat hari akan datang (22 – 25 Ogos) perbicaraan 1MDB minggu depan seharusnya dilapangkan,” katanya.

Timbalan Pendakwa Raya Mohamad Mustafa P Kunyalam mewakili pendakwa raya.

Najib, 69, menghadapi empat tuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.

Sementara itu Mohamad Mustafa memberitahu pemberita bahawa perbicaraan kes meminda laporan audit 1MDB yang melibatkan Najib dan bekas ketua pegawai eksekutif 1MDB Arul Kanda Kandasamy akan bersambung pada 26 Ogos.

Beliau berkata perbicaraan sepatutnya diteruskan hari ini di hadapan Hakim Mohamed Zaini Mazlan, namun telah ditangguhkan atas sebab yang sama.

“Semalam kami menerima surat daripada Timbalan Pendaftar Mahkamah Tinggi yang memaklumkan permohonan untuk melapangkan perbicaraan hari ini seperti yang diminta peguam Najib dua hari lepas, telah dibenarkan.

“Mahkamah menetapkan 26 Ogos dan beberapa tarikh lain pada 2 Sept serta 21, 25 dan 28 Okt untuk meneruskan perbicaraan,” katanya.

Najib, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB sebelum dibentangkan di hadapan Jawatankuasa Kira-kira Wang Negara (PAC) bagi mengelak sebarang tindakan diambil terhadap beliau, manakala Arul Kanda, pula didakwa bersubahat dengan Najib dalam membuat pindaan itu bagi melindungi Najib daripada tindakan tatatertib, sivil atau jenayah berkaitan 1MDB. – BERNAMA


Skuad hoki negara mudah jinakkan Thailand 5-0, tepati ramalan ke final

PHNOM PENH:  Skuad hoki remaja lelaki kebangsaan mengesahkan kemaraan ke final dengan bergaya selepas membenam Thailand 5-0 pada aksi ketiga saingan liga sepusingan temasya Sukan SEA 2023 di padang hoki Stadium Nasional Morodok Techo di sini, hari ini.

Pada pertembungan itu, Malaysia yang meraih kemenangan dalam dua aksi pertama terpaksa menunggu sehingga minit ke-12 untuk memecah kebuntuan gol selepas Shahmie Irfan Suhaimi menyempurnakan pukulan sudut penalti.

Lima minit berselang, gol padang Muhammad Najib Abu Hassan menjadikan kedudukan 2-0 sebelum skuad bimbingan Muhammad Amin Rahim semakin selesa mendahului menerusi jaringan padang Shahmie Irfan pada minit ke-20.

Menghampiri suku ketiga, giliran Mohammad Haris Iskandar Osman mencetak nama sebagai penjaring menerusi gol padang pada minit ke-30 dan Shahmie Irfan melengkapkan hatrik serta kemenangan bergaya pasukan negara hasil penyudah gol padang pada minit ke-49.

Kejayaan mengatasi Thailand itu menyaksikan anak buah Muhammad Amin mencatat kemenangan ketiga berturut-turut untuk menerajui saingan liga dengan mengumpul sembilan mata menjelang aksi terakhir bertemu Indonesia esok.

Selepas tiga perlawanan, Indonesia yang turut mengesahkan tempat ke final kini berada di kedudukan kedua dengan mengumpul tujuh mata diikuti tempat ketiga Thailand (tiga mata), Singapura (satu mata) dan Kemboja tercorot tanpa sebarang mata.

Berdasarkan format pertandingan, dua pasukan yang menamatkan saingan liga sepusingan di kedudukan teratas layak ke final untuk membuat perhitungan merebut pingat emas.

Bercakap kepada Bernama selepas perlawanan hari ini, Muhammad Amin gembira dengan persembahan yang ditunjukkan pasukannya, namun berharap para pemain dapat mengekalkan konsistensi sehingga ke pentas final.

“Kalau lihat memang kita diramalkan untuk menang semua perlawanan dan layak ke final, saya rasa untuk tiga aksi pertama pasukan sudah buat kerja dengan betul dan ada lagi dua perlawanan sebelum kita betul-betul boleh menerima kalungan emas di leher, kita perlu fokus pada dua perlawanan terakhir dengan Indonesia.

“Bagi saya apa yang paling penting adalah konsistensi, kalau pasukan konsisten dalam setiap perlawanan dengan taktikal yang diterapkan saya rasa kita akan bermain setiap perlawanan itu dengan mudah,” katanya.

Malaysia merupakan kuasa besar hoki pada temasya Sukan SEA dengan memegang rekod memenangi 16 pingat emas sejak edisi 1971 di Kuala Lumpur. – BERNAMA


Isu tukar kampit: KPKM buat operasi bersepadu, ambil sampel beras untuk analisis

PUTRAJAYA: Kementerian Pertanian Dan Keterjaminan Makanan (KPKM) semalam membuat operasi bersepadu terhadap pemborong beras sekitar Selangor dan mengambil sampel untuk analisis bagi memastikan tiada kegiatan pertukaran kampit atau mencampurkan Beras Putih Tempatan (BPT) dan Beras Putih Import (BPI).

Operasi itu yang diketuai Timbalan Menteri KPKM, Chan Foong Hin, telah mengambil sampel beras mengikut prosedur penguatkuasaan yang ditetapkan dan akan diserahkan kepada Institut Penyelidikan dan Kemajuan Pertanian Malaysia (MARDI) untuk tujuan analisis.

KPKM dalam kenyataan pagi ini berkata, operasi itu dilaksanakan kerjasama penguatkuasaan rentas agensi antaranya Penguatkuasa Kawalselia Padi dan Beras (KPB), Kementerian Pertanian dan Keterjaminan Makanan (KPKM), Bahagian Penguatkuasa, Kementerian Perdagangan Dalam Negeri dan Kos Sara Hidup (KPDN), Polis Diraja Malaysia (PDRM) dan Jabatan Perkhidmatan Kuarantin dan Pemeriksaan Malaysia (MAQIS).

Operasi tersebut membabitkan 42 anggota penguat kuasa dan PDRM meliputi pengambilan sampel beras dan pengiraan stok fizikal beras dalam simpanan gudang.

Hasil pemeriksaan awal mendapati semua premis pemborong beras mempunyai bekalan beras putih tempatan (BPT) dan beras putih import (BPI), lesen masih sah tempoh dan simpanan beras tidak melebihi had muatan yang dilesenkan.

KPKM akan meneruskan kerjasama penguatkuasaan rentas kementerian dan agensi melalui Operasi Bersepadu BPT dan tidak akan berkompromi dengan mana-mana pihak yang didapati menukar kampit atau mencampur BPT dan BPI atau menyembunyikan bekalan BPT. – Berita Harian

Author

Media Variasi

View all posts

View all posts


Kamil Othman dilantik pengerusi baharu Finas

KUALA LUMPUR: Menteri Komunikasi dan Digital, Fahmi Fadzil hari ini mengumumkan, Datuk Kamil Othman dilantik sebagai Pengerusi Perbadanan Kemajuan Filem Nasional Malaysia (Finas) yang baharu.

Fahmi mengumumkan pelantikan itu menerusi hantaran di Facebook hari ini.

Kamil menggantikan Senator Datuk Seri Zurainah Musa yang tamat tempoh perkhidmatannya pada Disember lepas.

Menerusi perkongsian itu, Fahmi menyifatkan Kamil seorang figura yang tidak asing lagi dalam industri kerana pernah menjawat jawatan Ketua Pegawai Eksekutif Finas.

“Tahniah buat Datuk Kamil Othman atas lantikan sebagai Pengerusi Perbadanan Kemajuan Filem Nasional Malaysia (Finas) yang baharu.

“Minggu hadapan saya atur pertemuan untuk bincang beberapa perkara termasuk hala tuju Finas serta meneliti dapatan dan teguran laporan Ketua Audit Negara untuk penambahbaikan dan pembetulan,” katanya.

Fahmi turut memaklumkan pelantikan Pengerusi Skim Wajib Tayang Finas akan dibuat secepat mungkin.

Kamil sebelum ini pernah menyandang jawatan sebagai Penasihat Industri Kreatif Kementerian Komunikasi dan Multimedia dari Januari 2017 hingga Ogos 2018 dan pengarah Finas dari 2014 hingga 2016. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Agong nasihat rakyat jangan bazir makanan di bulan Ramadan

Seri Paduka Baginda bertitah ini memandangkan sisa makanan daripada berbuka puasa menjadi penyumbang terbesar kepada tahap pembaziran makanan di bulan Ramadan.

“Perkara ini bertentangan dengan hakikat Ramadan yang seharusnya menjadi bulan mendidik umat Islam supaya bersederhana dan tidak membazir,” menurut hantaran di laman Facebook Istana Negara pada Rabu.

Pada masa sama, Seri Paduka Baginda turut menyeru seluruh umat Islam mengaut keberkatan di bulan yang mulia ini dengan meneguhkan lagi ketakwaan dalam diri dan menggandakan ibadah serta amalan.

Seri Paduka Baginda turut bertitah supaya rakyat memperbanyakkan ibadah sunat dan amalan kebajikan, manakala ukhuwah sesama insan perlu diperkukuh di samping meninggalkan segala perbuatan yang sia-sia dan merugikan.

Yang di-Pertuan Agong turut menzahirkan harapan semoga kehadiran bulan yang mulia ini turut disambut dengan rasa insaf dan syukur atas ujian, rahmat serta nikmat yang dikurniakan Allah.

Seri Paduka Baginda berdua mengajak seluruh umat Islam mengambil keberkatan Ramadan untuk bersama mendoakan Malaysia terus dirahmati dan diberkati serta dilindungi daripada sebarang bentuk ancaman serta musibah.

Seri Paduka Baginda berdua turut menzahirkan ucapan selamat menyambut Ramadan Al-Mubarak dan selamat menunaikan ibadah puasa kepada seluruh umat Islam di Malaysia.

“Semoga kita dapat menjalani ibadah puasa di bulan Ramadan dengan sempurna supaya dapat digolongkan bersama orang-orang yang bertakwa di sisi Allah SWT,” maklum hantaran berkenaan.


Suami isteri direman kes bunuh warga emas

KANGAR: Sepasang suami isteri direman selama tujuh hari (2 hingga 8 Jun) bermula hari ini bagi membantu siasatan kes bunuh seorang warga emas di Taman Cempaka Putih, Tambun Tulang semalam.

Kedua-dua suspek berusia 34 tahun itu dibawa ke Mahkamah Majistret di sini, kira-kira 10.25 pagi tadi dan perintah tahanan reman dikeluarkan oleh Majistret Siti Nor Hasliza Md Ali.

Perkara itu disahkan oleh Ketua Polis Daerah Arau, Superintendan Ahmad Mohsin Md Rodi dan kes disiasat mengikut Seksyen 302 Kanun Keseksaan.

Semalam, Bernama melaporkan seorang anak perempuan dipercayai membunuh ibunya berusia 74 tahun di rumah mereka pada 4.30 pagi.

Mangsa Rashidah Chong mengalami kesan lebam pada kedua-dua belah mata, dahi, telinga kanan,  kepala, lidah serta patah tulang rusuk. – BERNAMA


Amir Ahnaf tak ‘sailang’ Anna dari Meerqeen

PELAKON drama High Council, Amir Ahnaf menafikan tuduhan segelintir warga net mendakwa dirinya merampas aktres Anna Jobling daripada Meerqeen.

Menurut Muhammad Amir Ahnaf Mohd Kharudin atau Amir, 23, tidak timbul isu merampas kekasih orang kerana hubungannya dengan Anna hanyalah sebatas rakan sekerja.

“Apa yang saya boleh katakan saya tidak ada rampas apa-apa, saya hanya mahu bekerja sahaja. Saya tak ada rampas lah.

“Ada komen-komen yang dakwa saya sebagai perampas. Jadi ingin saya jelaskan kebenarannya di sini, saya hanya fokus bekerja sahaja,” katanya memetik Gempak.

Sementara itu, Amir turut memaklumkan hubungannya bersama Meerqeen juga baik dan pelakon itu turut memberikan sokongan buat dirinya.

“Saya suka bekerja dengan Anna sebab dia seorang yang profesional. Malah Meerqeen juga turut memberikan sokongan dan semangat pada saya supaya menghasilkan kerja yang terbaik.

“Saya pun tak rasa ada suasana yang tegang berlaku antara kami bertiga, saya rasa yang mengapi-apikan adalah peminat masing-masing,” jelasnya.

Terdahulu, tular sebuah video memaparkan pemegang watak Kahar dalam drama High Council berang dan bertindak ‘menyekolahkan’ seorang netizen yang didakwa menghina bapa Anna ketika dia sedang membuat ‘live’ di TikTok.

Tindakannya itu meraih pelbagai respons malah ada yang mendakwa dia mempunyai hubungan istimewa dengan Anna.

Author

Nurul Ain Japri

View all posts

View all posts


Kebebasan bersuara ada hadnya – Pakar sosial

OLEH: FATTAH RAZZAQ

KUALA LUMPUR: Masyarakat di negara ini perlu menggunakan hak kebebasan bersuara secara bertanggungjawab dan berhenti mempersenda perihal agama, bangsa dan keturunan.

Pakar Sosial, Prof. Datuk Dr. Mohammad Shatar Sabran berkata, tutur kata, perucapan atau konteks suara yang dilontarkan perlu dibatasi dan dipandu dengan pelbagai norma kehidupan untuk menjamin kesejahteraan dan keselamatan masyarakat.

Bagaimanapun, katanya, apa yang berlaku kini ada dalam kalangan masyarakat yang sanggup menggunakan elemen agama, bangsa, keturunan semata-mata untuk memastikan persembahan mereka dilihat kelakar.

Katanya, golongan itu sanggup menggadaikan etika yang menjadi tunjang kepada masyarakat Malaysia yang harmoni sejak merdeka.

“Budaya ini (mempersenda sensitiviti agama, kaum) perlu dihentikan segera kerana dikhuatiri sekiranya tidak dibendung akan mengundang perkara negatif seperti perpecahan dalam masyarakat, konflik dan lebih buruk lagi pertelingkahan antara kaum.

“Perbuatan ini merupakan sesuatu yang tidak sihat dan kita sebagai rakyat di negara yang berpegang teguh pada ciri ketimuran perlu menjaga tatasusila, nilai murni yang menjadi asas kepada keharmonian selama ini,” katanya.

Beliau berkata demikian ketika mengulas mengenai pelbagai insiden yang mempersenda mengenai Islam, Melayu dan Bumiputera sejak kebelakangan ini.

Mengulas lanjut, Mohammad Shatar berkata, perkara itu sangat serius dan perlu dibanteras dan memerlukan kerjasama daripada segenap lapisan masyarakat di negara ini.

Katanya, Malaysia mengamalkan dasar kebebasan bersuara, namun tetap perlu berpandukan peraturan negara ini untuk memastikan tidak berlaku kepincangan atau konflik yang boleh mengundang kepada perkara lebih buruk berlaku.

“Rukun Negara kelima ‘kesopanan dan kesusilaan’ perlu dipegang teguh, justeru kita jangan mudah terikut-ikut dengan budaya yang dipelopori oleh negara Barat sehingga boleh menjejaskan perpaduan di Malaysia.

“Kita tidak mahu perkara sama berlaku di negara ini walaupun ada hak kebebasan bersuara, namun bukanlah untuk mengganggu keharmonian masyarakat,” katanya.

Author

Media Variasi

View all posts

View all posts


Romantik tak kena tempat, kekasih berpeluk atas motosikal undang bahaya

SETIAP pasangan bercinta selalunya akan berbuat apa sahaja untuk menunjukkan kasih sayang antara satu sama lain.

Namun, tidak semua perbuatan  boleh diterima masyarakat sekeliling, apatah lagi sekiranya membahayakan nyawa orang lain.

Baru-baru ini, tular sebuah video memaparkan sepasang kekasih menaiki motosikal berkelajuan tinggi.

Apa yang menarik perhatian adalah si wanita membonceng motosikal itu dengan cara menghadap si lelaki sambil berpelukan ketika kenderaan tersebut sedang bergerak.

Aksi lagak ngeri di jalan raya itu sekali gus mengundang kerisauan orang ramai jika ada nyawa yang melayang, tambahan pula si wanita tidak memakai topi keledar keselamatan.

Malah, ada yang mengecam perbuatan tersebut sebagai lucah dan tidak sensitif di tempat awam.

Difahamkan, kejadian itu berlaku di jejambat Outer Ring Road di Mangolpuri, dekat Delhi, India pada 16 Julai lalu.

Bertindak balas terhadap video itu, Polis Trafik Delhi menulis: “Terima kasih, anda diminta melaporkan sebarang pelanggaran undang-undang lalu lintas sedemikian pada aplikasi Polis Trafik Delhi.”

Author

Fazleen Safina Abd Jamil

View all posts

View all posts


TMJ nasihat Pan-gon, lihat kualiti pemain

PEMILIK Johor Darul Ta’zim (JDT), Tunku Ismail Sultan Ibrahim menasihati pengendali Harimau Malaya, Kim Pan-gon untuk tidak hanya mementingkan kepada minit permainan semata-mata sebaliknya turut melihat kualiti yang dimiliki pemain.

Menurut Tunku Ismail, dua pemain JDT iaitu Syafiq Ahmad dan Syahmi Safari sepatutnya berada dalam skuad Harimau Malaya berdasarkan kualiti walaupun kurang mendapat minit permainan bersama Harimau Selatan.

Tunku Ismail bertitah, Pan-gon sepatutnya tidak menggunakan faktor minit permainan dan mengamalkan sikap pilih kasih dalam pasukan Harimau Malaya.

“Saya ingin pesan kepada Pan-gon jangan lupa kepada Syafiq Ahmad dan Syahmi Safari. Dua pemain ini patut ada (Syahmi) di pertahanan kanan untuk cover Matthew Davies dan Syafiq sebagai penyerang.

“Kami tidak pernah kecewa apabila masukkan kedua pemain ini kerana mereka merupakan pemain yang memberikan segalanya. Apabila saya bangkitkan benda ini, jurulatih katakan ia berkaitan minit perlawanan.

“Kalau nak kata minit perlawanan, Akhyar Rashid kurang minit perlawnan sebab tempat dia di JDT adalah Fernando Forestieri, tetapi apabila main bersama Harimau Malaya, dia menyerlah dan jaringkan gol,” titah baginda dalam rancangan temubual Nindia bola di Astro Arena.

Tunku Ismail bertitah, latihan yang diterima semua pemain adalah berintensiti tinggi dan tidak akan berdepan masalah sekiranya dipilih untuk beraksi bersama pasukan kebangsaan.

“Kalau nak tengok hanya pada minit, saya cadangkan Pan-gon ambil semua pemain yang ada dalam pasukan PDRM yang main 90 minit setiap perlawanan.

“Tetapi, kalau nak kualiti pemain, JDT ada ramai dan dia sepatutnya menggunakan sepenuhnya (pemain JDT),” titah baginda.

Dalam pada itu, Tunku Ismail juga hairan apabila pemain seperti Feroz Baharuddin dan Afiq Fazail tidak dipilih Pan-gon kerana kedua-dua pemain itu amat bagus bersama JDT.

“Bagi saya dia (Feroz) merupakan pemain pertahanan terbaik berdasarkan statistik dan satu hari nanti dia akan jadi kapten JDT.

“Saya juga suka dengan Afiq Fazail dan saya terkejut kenapa dia tidak terpilih. Bagi saya beberapa pemain tengah dalam Harimau Malaya ketika ini tidak lagi relevan.

“Pan-gon kena buat penilaian semula untuk tengok siapa yang layak berada di situ (bahagian tengah),” titah baginda. – Sinar Harian

Author

Media Variasi

View all posts

View all posts


Keputusan Mahkamah Rayuan The Hague sahkan pendirian Malaysia – Azalina

KUALA LUMPUR: Keputusan Mahkamah Rayuan The Hague, Belanda pada Selasa yang menolak permohonan kumpulan Sulu untuk mendapatkan pengiktirafan dan penguatkuasaan award akhir sebanyak AS$14.9 bilion (RM62.59 bilion) di negara itu yang dikatakan diperoleh melalui proses timbang tara, mengesahkan pendirian Malaysia bahawa timbang tara itu tidak sepatutnya berlaku

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, permohonan sedemikian tidak sah sejak awal lagi dan award akhir yang dikatakan itu adalah terbatal.

“Pihak yang menuntut tidak boleh bergantung pada award akhir yang dikatakan itu untuk cuba merampas aset Malaysia di Belanda dan dengan penghakiman penting ini, sebarang percubaan oleh pihak menuntut dan pembiaya mereka akan menjadikan sia-sia untuk menguatkuasakannya di bidang kuasa lain,” kata beliau dalam kenyataan hari ini.

Semalam, Perdana Menteri Datuk Seri Anwar Ibrahim, sebelum berlepas pulang dari Vientiane, Laos mengumumkan keputusan  Mahkamah Rayuan The Hague yang menolak permohonan kumpulan Sulu itu untuk mengiktiraf dan menguatkuasakan award akhir timbang tara sebanyak AS$14.9 bilion (RM62.59 bilion) di Belanda.

Award akhir yang dikatakan diperoleh melalui proses timbang tara pada 29 Februari tahun lepas, dikeluarkan oleh penimbang tara Sepanyol, Dr Gonzalo Stampa kepada lapan individu yang mendakwa sebagai waris Sultan Sulu.

Dalam usaha mereka untuk menguatkuasakan award akhir sebanyak AS$14.9 bilion itu, kumpulan Sulu tersebut dilaporkan telah cuba menyita aset syarikat minyak Malaysia, Petronas di Luxembourg, aset di Belanda  dan juga menyasarkan aset diplomatik Malaysia di Perancis (termasuk sebahagian daripada Kedutaannya).

Menurut  Azalina, keputusan Mahkamah Rayuan The Hague itu menunjukkan pencapaian Malaysia dalam mencabar tindakan undang-undang untuk menghalang penguatkuasaan award yang dikatakan itu di peringkat global, yang merupakan ancaman kepada keseluruhan sistem timbang tara antarabangsa.

Pada masa yang sama, kerajaan Malaysia telah mengambil langkah-langkah perlu untuk mendapatkan bayaran kos yang diperintahkan terhadap pihak yang menuntut, berikutan keputusan Mahkamah Rayuan Paris pada 6 Jun lepas yang menyokong tindakan Malaysia mencabar award awal Stampa sebelum ini mengenai bidang kuasa, kata beliau.

“Kerajaan akan memastikan kedaulatan, keselamatan dan kepentingan Malaysia dilindungi dan dipertahankan pada setiap masa,” kata Azalina.

Beliau berkata keputusan sedemikian dibuat secara tegas berdasarkan tiga alasan termasuk tiada award akhir boleh diberikan secara sah kerana pembatalan pelantikan Stampa sebagai penimbang tara oleh mahkamah Sepanyol yang melantiknya, yang seterusnya membatalkan semua tindakan prosedurnya.

“Oleh itu, tiada award timbang tara yang boleh diiktiraf dan dikuatkuasakan. Tribunal timbang tara juga tidak ditubuhkan dengan betul memandangkan pelantikan Stampa dibatalkan, yang membawa kepada penolakan permintaan pihak yang menuntut,” tambahnya.

Alasan kedua ialah tiada perjanjian timbang tara yang sah wujud menyebabkan tiada prosedur timbang tara boleh berlaku mengikut undang-undang.

“Tidak dapat dipastikan bahawa pihak-pihak berhasrat untuk menyelesaikan pertikaian melalui timbang tara, walaupun mereka berbuat demikian, klausa yang didakwa dirujuk oleh pihak yang menuntut dalam apa jua keadaan tidak berfungsi dan tidak boleh dipercayai,” kata Azalina.

Alasan terakhir ialah penangguhan penguatkuasaan yang luar biasa bagi award akhir yang dikatakan di Paris adalah alasan lanjut untuk penolakan yang menyebabkan award itu tidak mendapat pengiktirafan dan penguatkuasaan di Belanda, katanya. – BERNAMA


Pengurus tahfiz kurung isteri ketiga di inap desa

AMPANG: Polis menahan seorang pengurus tahfiz selepas disyaki melarikan isteri ketiganya ke Kelantan tanpa kerelaan dan dikurung di sebuah inap desa, Khamis lalu.

Kejadian tersebut dipercayai berlaku ekoran mangsa enggan bercuti di Kelantan serta tidak mahu mendaftar taraf perkahwinan.

Ketua Polis Daerah Ampang Jaya, Asisten Komisioner Mohd Azam Ismail berkata, kejadian berlaku apabila wanita tempatan berusia 38 tahun itu berada di dalam lif pangsapuri kediamannya di Taman Ampang Mewah, di sini.

Katanya, mangsa telah berjumpa dengan dua lelaki tidak dikenali yang meminta dirinya untuk mengikuti mereka kerana suaminya sedang menunggu di tangga berdekatan.

“Semasa di tangga, suspek telah meminta pengadu untuk masuk ke dalam kereta untuk mengikutinya.

“Mangsa seterusnya dibawa ke Kelantan tanpa kerelaan dan dikurung di sebuah inap desa di Pasir Puteh, Kelantan bersama suspek.

“Bagaimanapun, keesokan harinya, sekitar pukul 12.30 malam, mangsa berjaya melarikan diri ketika suspek sedang tidur dan pergi ke balai polis berdekatan untuk membuat laporan,” katanya dalam kenyataan hari ini.

Jelas Mohd Azam, sepasukan polis telah membuat dua tangkapan membabitkan suami mangsa yang berusia 39 tahun bersama pembantunya seorang lelaki tempatan berusia 30 tahun di sebuah pangsapuri di Taman Ampang Mewah, di sini, Khamis lalu.

“Tangkapan yang dibuat sekitar pukul 3 petang itu mendapati, suspek yang juga pengurus tahfiz mempunyai rekod kesalah lampau. Turut dirampas tiga buah telefon bimbit bagi membantu siasatan.

“Siasatan awal mendapati kejadian berlaku kerana mangsa enggan mengikuti suspek bercuti di Kelantan serta enggan untuk mendaftar taraf perkahwinan. Mangsa juga merupakan isteri ketiga suspek,” katanya.

Tambah Mohd Azam, kedua-dua suspek direman selama empat hari bermula hari ini sehingga Selasa hadapan.

“Kes disiasat di bawah Seksyen 365 Kanun Keseksaan iaitu menculik dan melarikan seseorang dengan niat hendak mengurungnya.

“Jika sabit kesalahan hendaklah diseksa dengan penjara selama tempoh yang boleh sampai tujuh tahun, dan bolehlah juga dikenakan denda,” katanya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kekalahan jadikan Aaron-Wooi Yik terus berubah

BEREGU lelaki negara, Aaron Chia-Soh Wooi Yik mahu menjadikan kekecewaan gagal ke final Sukan Asia Hangzhou sebagai motivasi utama untuk menaiki podium pada Sukan Olimpik 2024 di Paris, Perancis.

Pasangan di ranking kelima dunia itu kempunan ke final selepas tewas 17-21, 12-21 kepada beregu No.3 dunia dari India, Satwiksairaj Rankireddy-Chirag Shetty dalam masa 46 minit pada aksi separuh akhir kelmarin.

Walaupun berjaya meraih pingat gangsa, tetapi Aaron, 26, tidak berpuas hati dengan prestasi kerana merasakan aksi kurang menjadi selain banyak melakukan kesilapan unforced error.

“Semua kejohanan kita pernah ada pingat tetapi bagi saya masih tak cukup. Kalau semua kejohanan boleh dapat pingat emas, itu barulah okay.

“Bagi saya masih tak cukup, harap nanti boleh menang di Jelajah Dunia. Sekarang banyak lagi proses kerana yang penting Paris 2024 nanti,” katanya.

Nada sama turut disuarakan Wooi Yik, 25, yang menegaskan, motivasi dan fokus mereka tidak terjejas disebabkan satu permainan kurang menjadi.

Kegagalan ke final menyaksikan Aaron-Wooi Yik gagal menamatkan penantian 17 tahun negara dalam acara beregu lelaki sejak Koo Kien Keat-Tan Boon Heong menjuarai edisi 2006 di Doha, Qatar.

Namun, kredit perlu diberikan kepada bekas juara dunia tahun lalu itu kerana menjadi penyelamat kem badminton negara dengan memenangi sekurang-kurangnya satu gangsa pada edisi Sukan Asia Hangzhou kali ini. – Kosmo!

Author

Media Variasi

View all posts

View all posts


DAP tak bercadang gabung dengan MUDA

KUALA LUMPUR: DAP tidak bercadang untuk bergabung dengan parti politik lain, kata Setiausaha Agungnya, Anthony Loke Siew Fook.

Sebaliknya, Anthony menyifatkan cadangan veteran parti itu, Tan Sri Lim Kit Siang agar Parti Ikatan Demokratik Malaysia (MUDA) bergabung dengan DAP sebagai bersifat peribadi.

Menurutnya, tumpuan kini diberikan untuk mengukuhkan pelapis muda dalam DAP sendiri bagi persediaan menghadapi Pilihan Raya Umum ke-16 (PRU16).

“Semasa mesyuarat Jawatankuasa Eksekutif Pusat (CEC) parti, kami mengarahkan Pemuda Sosialis DAP memperkukuh dari segi pengambilan bagi memupuk pemimpin muda kita sendiri sebagai persediaan menghadapi pilihan raya umum akan datang.

“Jadi, tidak timbul soal bergabung dengan parti lain,” katanya pada sidang media selepas mesyuarat CEC parti pada Isnin.

Sebelum ini media melaporkan, Kit Siang kagum dengan idealisme dibawa oleh MUDA serta menasihatkan parti tersebut tidak berputus asa.

Menurutnya, parti tersebut mungkin boleh bergabung dengan DAP tetapi beliau tidak mampu untuk melakukan sebarang tawaran rasmi kerana sudah bersara.

Dalam masa sama, Anthony turut menyatakan rasa bangga dengan kemenangan calon DAP di Dewan Undangan Negeri (DUN) Sungai Pelek, Selangor diwakili Lwi Kian Keong kerana 60 peratus pengundi di situ adalah Melayu.

Ujarnya, walaupun ia merupakan daerah majoriti Melayu, namun keputusan PRN menunjukkan rakyat Malaysia lebih bersedia untuk mengundi calon bukan Melayu atau bukan Islam.

“Kerusi yang paling saya banggakan ialah di Sungai Pelek kerana komposisi di sana adalah 60-40 dengan 60 orang Melayu dan 40 bukan Melayu.

“Jadi, apabila kita meletakkan calon Cina dari akar umbi dan berjaya menewaskan calon Perikatan Nasional dari Bersatu, ia merupakan kemenangan yang sangat ketara,” katanya.

Tambah beliau, ia sekali gus menunjukkan pengundi Selangor termasuk Melayu boleh menerima calon Pakatan Harapan dan menganggap keadaan itu sangat signifikan. – Sinar Harian

Author

Media Variasi

View all posts

View all posts


Piala AFF: Pan Gon kagum dengan aksi hebat Mickey menentang Laos

KUALA LUMPUR: Aksi cemerlang pemain sayap sensasi negara, Mohamad Faisal Abdul Halim ketika Malaysia menewaskan Laos 5-0 pada saingan Kumpulan B Piala Persekutuan Bolasepak ASEAN (AFF) 2022 di Stadium Nasional, Bukit Jalil di sini malam tadi, ternyata menarik perhatian Kim Pan Gon.

Ketua jurulatih skuad Harimau Malaya itu mengakui beliau tidak gemar mengiktiraf mana-mana pemain, namun pengendali berasal dari Korea Selatan itu tiada pilihan selain memberi pujian kepada Mohamad Faisal atau lebih dikenali sebagai ‘Mickey’.

“Anda tahu sukar untuk berkongsi tentang individu (memuji mana-mana pemain) kerana yang lebih diberi perhatian ialah pasukan secara keseluruhannya tetapi saya percaya beliau (Faisal) pemain yang bagus,” katanya pada sidang media selepas perlawanan itu di sini.

Mohamad Faisal yang meledak jaringan kemenangan ketika Malaysia menewaskan Myanmar 1-0 pada aksi pembukaan kumpulan Rabu lepas, menanduk masuk dua gol masing-masing berpunca hantaran cantik Muhammad Safawi pada minit ke-65 dan Mohd Nor Hakim tiga minit kemudian.

Jaringan bekas pemain Terengganu FC itu mencetuskan keriuhan peminat selepas beliau meraikan jaringannya seperti bintang bola sepak Portugal Cristiano Ronaldo ‘Siuu’ sebanyak dua kali.

Gol itu menjadikan pemain baharu Selangor FC itu mengumpul tiga gol dalam carta kejohanan sekali gus menjadi penjaring terbanyak Harimau Malaya dalam saingan itu setakat ini.

Malaysia yang kini menduduki tangga teratas kumpulan dengan mengumpul enam mata, akan berdepan juara dua kali, Vietnam pada pertembungan di Stadium My Dinh, Hanoi, Selasa ini (27 Dis). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


UNDIAN

Patutkah Datuk Seri Najib Razak dimasukkan ke IJN untuk rawatan atau cukup di HKL?

HKL (71%, 5 Votes)
IJN (29%, 2 Votes)

Total Voters: 7

Author

Admin-MV

View all posts

View all posts


Ten Hag tetap yakin Ronaldo sesuaikan diri dengan gaya Manchester United

Oleh: WAHYUDIN AL-BALINGI

ERIK ten Hag belum lagi hilang harapan dengan Cristiano Ronaldo. Dia masih yakin Ronaldo bakal serasi dengan gaya permainan Manchester United selepas ini.

Ronaldo tidak berada dalam kesebelasan utama pasukan secara mengejut pada perlawanan yang dimenangi mereka ke atas Liverpool 2-1 di Old Trafford.

Selepas dibantai 0-4 Brentford minggu lalu, Ronaldo bersama Fred, Harry Maguire, dan Luke Shaw sekadar menjadi penonton.

Keputusan dibuat Ten Hag tepat kerana The Red Devils lebih awal mematikan dan membuat Liverpool kelihatan sukar. Mereka unggul 2-0 hasil gol Jadon Sancho di minit ke-15 dan Marcus Rashford di m-53.

“Saya rasa dia akan serasi dengan sistem kami. Dia sudah bermain dengan banyak pengurus selama kariernya, banyak gaya permainan, dan juga sistem. Dia selalu memberikan penampilan terbaik dan kenapa sekarang tidak boleh?

“Umur bukan masalah. Jika anda memang cukup bagus dan masih dapat bermain bagus di usia senja, maka itu bermaksud anda memang cukup bagus,” ujar pengurus Manchester United Erik ten Hag di ESPN.

Kemenangan pertama tanpa Ronaldo ini menjadi ‘angin segar’ untuk United yang sebelumnya dikritik habis-habisan, gara-gara dua kekalahan di peringkat awal.

Ronaldo hanya baru diturunkan pada minit ke-86.

Author

Media Variasi

View all posts

View all posts


Abdul Azeez lepas tanpa bebas 9 tuduhan rasuah, pengubahan wang haram

Hakim Azura Alwi membuat keputusan itu selepas Timbalan Pendakwa Raya Aslinda Ahad memohon agar Ahli Parlimen Baling itu dilepas tanpa dibebaskan mengikut Seksyen 254 (3) Kanun Tatacara Jenayah atas alasan representasi yang dikemukakan tertuduh telah dipertimbangkan oleh pihak pendakwaan dan memerlukan siasatan lanjut.

“Mahkamah berpendapat setiap kes perlu dibezakan berdasarkan fakta dan isu utama adalah kuasa budi bicara di bawah Seksyen 254 Kanun Tatacara Jenayah sama ada perintah DNAA atau DNA patut diberikan terhadap tertuduh. Dalam menjalankan kuasa itu mahkamah perlu mengimbangkan kepentingan awam dan hak tertuduh sendiri sebagaimana yang diperuntukkan di bawah Perlembangan Persekutuan.

“Mahkamah membuat perintah DNAA di bawah Seksyen 254 (3) Kanun Tatacara Jenayah selepas berpuas hati alasan yang dikemukakan oleh pihak pendakwaan kukuh dan memuaskan. Oleh itu mahkamah memerintahkan supaya tertuduh dilepas tanpa dibebaskan daripada pertuduhan-pertuduhan itu,” katanya semasa sebutan kes itu.

Abdul Azeez, 55, didakwa atas tiga pertuduhan menerima rasuah berjumlah RM5.2 juta dan enam pertuduhan pengubahan wang haram bernilai RM972,414.60 berhubung projek jalan raya di Perak serta Kedah. Kesemua perbuatan itu didakwa dilakukan di lima bank di ibu negara antara 6 Sept 2010 hingga 10 April 2018.

Abdul Azeez dituduh mengikut Seksyen 16(a)(A) Akta Suruhanjaya Pencegahan Rasuah Malaysia 2009  dan Seksyen 28(1)(c) akta sama yang boleh dihukum di bawah Seksyen 24(1) akta sama yang jika sabit kesalahan boleh dipenjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang, atau RM10,000 mengikut mana-mana yang lebih tinggi.

Bagi pertuduhan pengubahan wang haram, beliau didakwa mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum di bawah Seksyen 4(1) akta yang sama.

Jika sabit kesalahan, beliau boleh dipenjara maksimum 15 tahun dan didenda tidak kurang daripada lima kali ganda jumlah atau nilai hasil daripada aktiviti haram itu pada masa kesalahan itu dilakukan atau RM5 juta, yang mana lebih tinggi.

Azura dalam penghakimannya berkata pada tahap ini pihak pendakwaan boleh menyempurnakan siasatan berdasarkan bukti baharu berikutan representasi yang dikemukakan oleh pihak pembelaan.

“Perbicaraan kes ini telah bermula dan tidak boleh disimpulkan bahawa pihak pendakwaan tidak berniat untuk meneruskan kes ini,” kata hakim itu.

Terdahulu, Aslinda berkata Abdul Azeez melalui peguamnya mengemukakan beberapa representasi kepada pihak pendakwaan yang memohon supaya kes terhadap ahli politik itu ditarik balik dan kesemua pertuduhan dibatalkan.

“Di dalam surat representasi itu pihak pendakwaan menerima enam akuan bersumpah daripada saksi-saksi pendakwaan. Ekoran itu, siasatan menyeluruh dan teliti harus dilakukan oleh pegawai penyiasat Suruhanjaya Pencegahan Rasuah Malaysia (SPRM) berikutan wujud bukti baharu yang tidak dipertimbangkan sebelum ini.

“Berikutan itu pihak pendakwaan memohon agar satu perintah pelepasan yang tidak terjumlah kepada pembebasan terhadap Abdul Azeez mengikut Seksyen 254 (3) Kanun Tatacara Jenayah,” katanya.

Peguam Amer Hamzah Arshad yang mewakili Abdul Azeez mengesahkan perkara itu dan memohon supaya anak guamnya dilepas dan dibebaskan daripada kesemua pertuduhan itu.

“Kami telah mengemukakan beberapa akuan berkanun individu yang boleh membantu siasatan serta pembelaan tertuduh. Fakta ini tidak dinafikan dan berdasarkan akuan berkanun itu kami percaya bahawa pembelaan Abdul Azeez ada merit,” katanya.

Pada 5 Sept lepas, Abdul Azeez gagal dalam rayuannya di Mahkamah Rayuan untuk membatalkan tiga pertuduhan rasuah dan enam pertuduhan pengubahan wang haram yang dihadapinya.

Panel tiga hakim terdiri daripada Datuk Seri Kamaludin Md Said, Datuk Abu Bakar Jais dan Datuk Che Mohd Ruzima Ghazali menolak rayuan Abdul Azeez untuk membatalkan sembilan pertuduhan selepas memutuskan pertuduhan yang dikenakan terhadap beliau tidak cacat dan memerintahkan perbicaraan kes itu di Mahkamah Sesyen diteruskan.

Bagaimanapun panel itu membenarkan rayuan bekas Pengerusi Tabung Haji itu bagi membatalkan empat pertuduhan pengubahan wang haram.

Perbicaraan kes itu bermula 19 Ogos 2020 dengan tujuh saksi pendakwaan telah dipanggil memberi keterangan. – BERNAMA


VSD, Ni Hsin seru rakyat jimat kos hidup dengan EV

SERI KEMBANGAN: Waktu terbaik memanfaatkan penjimatan kos sara hidup adalah mulai tahun depan bermula dengan penggunaan pengangkutan kenderaan elektrik (EV).

Syarikat pengeluar meter pintar yang kini mula meluaskan segmen kepada industri EV, VSD Automation Sdn Bhd (VSD Automation) menyokong usaha rakyat yang mahu menggunakan kenderaan EV khususnya motosikal (EV Bikes) ketika ini.

Pengasas dan Ketua Pegawai Eksekutif VSD Automation, A Ganasan berkata, industri EV Bikes dijangka akan berkembang lebih besar dan meluas dalam pasaran tempatan akan datang susulan unjuran tarif elektrik terhadap rakyat dikekalkan.

“Jadi, kami sebagai pemain industri mahu memulakan usaha ini, kita kena mulakan daripada rakyat, yang mana menggunakan EV Bike, tolong manfaatkannya, kerana ia (industri) akan berkembang,” katanya.

Pada masa yang sama, Ganasan berkata, beliau menyokong usaha kerajaan mengekalkan tarif elektrik peringkat domestik ketika ini sekali gus memberi peluang kepada rakyat mula menggunakan teknologi elektrik yang bukan sahaja menjimatkan kos tetapi mesra alam sekitar.

Katanya, syarikat Ni Hsin EV Tech Sdn Bhd (NH EV TECH), anak syarikat milik penuh Ni Hsin Group Bhd adalah pengilang berlesen terbesar bagi menjalankan kerja pemasangan tempatan (CKD) kenderaan sikal elektrik atau ‘Manufacture and Assembly of Electric Vehicle Bike’ bagi pasaran Malaysia yang menyokong usaha teknologi hijau.

“Sebagai pemain industri terbesar berkaitan infra dan pengecas EV, kita menyokong sebarang usaha ke arah teknologi hijau khususnya dalam bidang automotif.

“Jadi, kami menyokong usaha industri ini, dan menjadi pengedar terbesar NH EV TECH untuk memulakan pelaksanaan EV Bike.

“Kami yakin dan optimis dengan usaha ini, tambahan lagi apabila dua hari lalu Perdana Menteri, Datuk Seri Anwar Ibrahim mengumumkan mengekalkan tarif elektrik terhadap rakyat, manakala sedikit kenaikan bagi kategori syarikat multinasional yang mengeksport produk ke luar negara,” katanya.

Beliau menambah, pihak penghantar barangan dan makanan, p-hailing juga lebih memilih pengangkutan EV dengan mendedahkan, penggunaan satu voltan bersamaan 30 sen mampu bertahan lima kilometer (km) perjalanan berbanding RM2.90 bagi 1 liter dengan jumlah sama.

Sementara itu, Pengarah Urusan NH EV Tech, Khoo Chee Kong berkata, kerjasama dengan VSD membantu mengembangkan segmen pasaran dan pengedaran produk dalam dan antarabangsa.

“Kami juga optimis dengan keupayaan VSD berdasarkan pengalaman, kepakaran teknikal dan jaringan perhubungan untuk merealisasikan usaha ini.

“Kami juga melihat permintaan luar jangka dalam tempoh lima hingga 10 tahun akan datang,” katanya.

Terdahulu, Chee Kong mewakili NH EV TECH dan VSD Automation diwakili Pengarah Eksekutifnya, Abdul Hafiz Abd Rashid, masing-masing menandatangani perjanjian perkongsian bagi produk TAILG EBIXON EV bagi pasaran peribadi dan komersial domestik baharu dalam pengangkutan teknologi hijau ke seluruh negara.

Majlis berlangsung di ibu pejabat dan kilang pemasangan produk, NH HSIN EV TECH, di sini.

Author

Tun Puteh Wanti

View all posts

View all posts


Penganggur berkurang kepada 584,600 orang pada Mei

CYBERJAYA: Jabatan Perangkaan memaklumkan bahawa, bilangan penggangguran mencatatkan penurunan pada Mei 2023.

Dalam satu kenyataan jabatan itu berkata, angka pada Mei merekodkan 584,600 orang dengan kadar pengangguran 3.5 peratus, berbanding 586,900 orang pada April.

Menurut jabatan itu, pada bulan Mei, mereka yang bersedia untuk bekerja dan aktif mencari pekerjaan atau penganggur aktif yang merangkumi 80.5 peratus daripada jumlah penganggur seramai 470,400 orang.

“Mengikut tempoh pengangguran bagi penganggur aktif, mereka yang menganggur kurang daripada tiga bulan meliputi 60.9 peratus, manakala mereka yang berada dalam pengangguran jangka panjang melebihi setahun merangkumi 6.7 peratus.

“Pada masa yang sama, mereka yang percaya bahawa tiada pekerjaan tersedia atau penganggur tidak aktif menurun sebanyak 0.8 peratus untuk merekodkan 114,200 orang (April 2023: 115,100 orang),” katanya.

Pada masa sama, Jabatan Perangkaan turut memaklumkan bahawa, kadar pengangguran bagi belia berumur 15 hingga 24 tahun dicatat menurun sebanyak 0.1 mata peratus kepada 11 peratus dengan jumlah seramai 313,000 penganggur belia (April 2023: 11.1 peratus, 315,600 orang).

Kadar pengangguran dalam kalangan belia berumur 15 hingga 30 tahun pula meningkat sebanyak 0.3 mata peratus kepada tujuh peratus, dengan 448,600 penganggur belia (April 2023: 6.7 peratus, 441,000 orang).

Author

Fazleen Safina Abd Jamil

View all posts

View all posts


MFL umum agihan pendapatan kepada pasukan Liga Super berdasarkan merit

MALAYSIAN Football League (MFL) hari ini mengumumkan kira-kira RM15 juta akan diagihkan kepada semua pasukan dalam Liga Super 2023.

Buat pertama kali, MFL memperkenalkan jumlah agihan mengikut merit kepada prestasi pasukan yang bertanding dalam saingan Liga Super 2023.

Pada masa sama, jumlah pengagihan turut meningkat sebanyak 96.55 peratus berbanding kira-kira RM 7 juta yang diagihkan musim lalu.

Dengan peningkatan jumlah agihan ini membolehkan pasukan enam teratas Liga Super 2023 mampu membawa pulang lebih dari RM 1 juta. Manakala, pasukan yang berada di kedudukan tercorot turut mampu membawa pulang sekurang-kurangnya RM 600 ribu.

Menurut Ketua Pegawai Eksekutif (CEO) MFL, Stuart Ramalingam, jumlah ini akan diagihkan di penghujung musim kepada setiap kelab berdasarkan prestasi masing-masing.

Tambahnya, ia tidak termasuk wang kemenangan kepada juara dan naib juara Piala MFL sebanyak RM500 ribu dan RM 250 ribu dan sekali gus menjadikan jumlah agihan tabahan keseluruhan mencecah RM7,700,00.

Pada 15 Februari lalu, sistem agihan pendapatan berdasarkan merit telah dipersembahkan kepada semua Rakan Kongsi Liga dalam pertemuan bersama CEO-CEO kelab Liga Malaysia.

Sistem agihan pendapatan ini dapat dilihat lebih adil buat kelab-kelab yang mempamerkan prestasi cemerlang sepanjang musim Liga Malaysia 2023 dan hasil pembentangan itu turut mendapat reaksi dan diterima dengan baik cadangan agihan pendapatan berdasarkan merit yang diperkenalkan pada tahun ini, tambah Stuart.

“MFL melihat sistem agihan pendapatan ini akan menggalakkan semua kelab bersaing hebat bagi mendapatkan kedudukan terbaik sekaligus menerima lebih banyak pendapatan,” kata Presiden MFL, Datuk Ab Ghani Hassan.

Author

Muhammad Nor Fadzly Mahat

View all posts

View all posts


Dr Mahathir umum penubuhan Gerakan Tanah Air

PUTRAJAYA: Pengerusi Parti Pejuang Tanah Air (Pejuang), Tun Dr Mahathir Mohamad hari ini mengumumkan penubuhan Gerakan Tanah Air (GTA), yakni sebuah gabungan yang menurutnya bertujuan memperkasa kaum Melayu terutama dalam bidang ekonomi.

Katanya sebagai permulaan gabungan itu dianggotai oleh parti Pejuang, Parti Perikatan India Muslim Nasional (Iman), Parti Barisan Jemaah Islamiah Se-Malaysia (Berjasa) dan Parti Bumiputera Perkasa Malaysia (Putra).

Beliau berkata gabungan di bawah pimpinannya itu terbuka kepada penyertaan badan bukan kerajaan (NGO), orang perseorangan, ahli akademik serta golongan profesional dalam kalangan kaum Melayu, dan pendaftaran GTA secara rasmi akan dibuat tidak lama lagi.

“Harap akan dapat sokongan daripada rakyat khususnya kaum Melayu, kerana mereka adalah orang Melayu yang curiga dengan masa depan mereka,” katanya dalam sidang media di Yayasan Kepimpinan Perdana di sini.

“Kita harap RoS (Jabatan Pendaftaran Pertubuhan) bertimbang rasa pada kita.. kalau tidak diluluskan (pendaftaran), kita pilih nama lain,” kata Dr Mahathir yang juga Pengerusi GTA.

Dr Mahathir turut mengumumkan empat pemimpin GTA sebagai timbalan pengerusi iaitu Presiden Berjasa, Zamani Ibrahim; Presiden Putra, Datuk Ibrahim Ali; Presiden Pejuang, Datuk Seri Mukhriz Mahathir dan Presiden Iman, Datuk Mohammed Mosin Abdul Razak.

Timbalan Presiden Pejuang Datuk Marzuki Yahya pula dinamakan sebagai Ketua Setiausaha GTA.

Dr Mahathir berkata GTA akan meletakkan calon di 120 kawasan Parlimen di Semananjung Malaysia khususnya di kawasan yang mempunyai majoriti kaum Melayu pada Pilihan Raya Umum ke-15 (PRU15). – BERNAMA


SM Faisal tarik balik kes saman terhadap Emilia

KUALA LUMPUR: Jutawan Datuk SM Faisal SM Nasimuddin menarik balik kes saman gangguan terhadap bekas isterinya, Emilia Hanafi, pada hari pertama perbicaraan di Mahkamah Sesyen Kuala Lumpur hari ini.

Peguam, Amer Ashrhaf dari firma guaman Nizam Bashir & Associates mewakili Emilia berkata, mahkamah juga memberikan perintah kos RM6,000 untuk dibayar oleh SM Faisal kepada Emilia.

“Anak guam kami bersyukur atas keputusan dari Hakim Mahkamah Sesyen hari ini, Tuan Zulqarnain Hassan.

“Keputusan hari ini dikira kemenangan untuk Emilia dan semoga urusan selanjutnya dipermudahkan,” katanya kepada MEDIA VARIASI.

SM Faisal tidak hadir ke mahkamah tetapi diwakili oleh barisan peguamnya dari firma Tetuan Akberdin & Co.

Terdahulu, mahkamah telah menolak injuksi sementara yang difailkan Faisal pada 22 Julai lalu bagi memohon perintah menghalang Emilia memuat naik sebarang kata-kata ataupun ‘posting’ di semua platform media sosial serta media masa terutama Instagram.

Pihak plaintif turut memohon agar Emilia agar tidak menulis sebarang status kes Mahkamah Syariah dan juga di Mahkamah Sivil.

Plaintif (Faisal) secara umumnya mendakwa Emilia telah membuat kekacauan kepadanya, keluarganya dan reputasinya susulan perkara-perkara yang didakwa tersebut, yang mana Emilia telah menafikan sekeras-kerasnya.

Menerusi tuntutan itu juga, plaintif memfailkan suatu permohonan untuk mendapatkan perintah halangan ataupun injunksi interim terhadap Emilia sementara prosiding kes.

Plaintif juga memohon Emilia berada dalam lingkungan 500 meter daripadanya, wakilnya, keluarganya, serta premis-premis kediamannya dan perniagaannya.

Namun dengan keputusan Mahkamah berkenaan semua tuntutan itu tidak boleh diteruskan.

Barisan peguam yang mewakili Emilia selain Amer adalah Nizam Bashir dari firma Nizam Bashir & Associates dan Azad Akbar Khan dari Tetuan Gan, Lee & Tan.

Terdahulu, Faisal turut memfailkan saman terhadap penyanyi rap Caprice dan aktivis, Mona Din berikutan menulis kes Emilia di media sosial masing-masing.

Isteri ahli perniagaan terkenal itu dipenjara selama tujuh hari di atas kesalahan gagal mematuhi perintah Mahkamah Tinggi Syariah Kuala Lumpur berhubung tarikh lawatan ketiga-tiga anak mereka.

Setelah dibebaskan, Faisal memfailkan tuntutan harta sepencarian daripada Emilia berhubung satu per empat bahagian kediaman kelamin mereka sepanjang tempoh perkahwinan.

Author

Tun Puteh Wanti

View all posts

View all posts


Perpindahan ke Selangor hanya khabar angin – Nafuzi

KUALA NERUS: Ketua Jurulatih Terengganu FC (TFC) Nafuzi Zain menafikan spekulasi akan berpindah ke skuad Gergasi Merah Kuning musim depan.

Pengendali kelahiran Kelantan itu menegaskan bahawa tumpuan beliau pada masa ini hanya kepada persiapan menghadapi baki enam perlawanan Liga Super dan aksi akhir Piala FA menentang Johor Darul Ta’zim pada 10 Sept ini.

“Tawaran daripada Selangor itu hanya khabar angin. Itu normal, biasa terjadi dalam dunia bola sepak.

“Tetapi saya anggap khabar angin ini sebagai satu penghargaan juga kerana sekurang-kurangnya penyokong masih ingat dan hargai kewujudan saya, walaupun benda ini tak wujud pun sebenarnya,” katanya kepada pemberita.

Sehubungan itu, Nafuzi meminta semua pihak supaya menghentikan spekulasi berkenaan kerana masih terlalu awal untuk beliau memikirkan tentang hala tujunya musim depan.

Bagaimanapun katanya, sebagai jurulatih profesional beliau sentiasa terbuka untuk menerima dan berbincang dengan mana-mana pasukan yang berminat mendapatkan khidmatnya.

“Saya juga belum tanda tangan kontrak baharu dengan TFC. Belum ada perbincangan ke arah itu setakat ini,” katanya yang sedang giat membuat persiapan untuk menentang Melaka United pada 3 Sept ini.

Dalam pada itu, Nafuzi turut menafikan bahawa beliau mempengaruhi keputusan pemain berbakat besar Faisal Halim untuk meneruskan kontrak bersama TFC.

Sebelum ini media melaporkan Faisal berkata beliau mahukan keputusan yang wajar bagi menentukan masa depannya dan kedudukan Nafuzi sebagai jurulatih amat penting.

“Itu pandangan peribadi dia (Faisal Halim). Mungkin dia selesa dengan cara kerja saya. Faisal dari tahun lepas memang tunjuk peningkatan yang banyak dan beliau sendiri merupakan contoh kepada pemain muda TFC,” katanya. – BERNAMA


Ejen pembantu rumah: Datuk, datin antara 15 individu ditahan

KUALA LUMPUR: Sepasang suami isteri bergelar “Datuk” dan “Datin” ditahan di kediaman mereka di Shah Alam, pada 16 Februari lepas kerana disyaki menjadi ejen Pembantu Rumah Asing (PRA) secara haram.

Selain mereka, Jabatan Imigresen turut menahan 13 wanita warga Indonesia berumur dalam lingkungan 22 hingga 47 tahun.

Ketua Pengarah Jabatan Imigresen, Datuk Seri Khairul Dzaimee Daud berkata, hasil siasatan mendapati mereka masuk ke negara ini dengan menyamar sebagai pelancong menggunakan Pas Lawatan Sosial.

Beliau berkata, lokasi serbuan merupakan rumah kediaman pasangan itu yang turut dijadikan tempat tinggal warga asing terbabit.

“Mereka (warga Indonesia) akan dibekalkan sebagai pembantu rumah dan pekerja pembersihan.

Mereka akan dikenakan bayaran antara RM3,500 hingga RM4,500 seorang sebagai bayaran perkhidmatan mengurus kemasukan yang akan dipotong melalui gaji bulanan,” katanya dalam satu kenyataan hari ini.

Khairul Dzaimee berkata, pasangan suami isteri itu disyaki menjalankan aktiviti mengurus kemasukan dan membekalkan pembantu rumah secara haram bersama-sama ejen yang dikenali dari Indonesia.

Beliau berkata, suspek bergelar Datuk dan pasangannya, masing-masing berusia 66 dan 56 tahun itu disiasat di bawah Seksyen 55E Akta Imigresen kerana disyaki membenarkan mana-mana pendatang tanpa izin memasuki atau tinggal di dalam premis yang mempunyai kepentingan sebagai penyelia atau menguruskan atau mempunyai kawalan ke atas mana-mana premis itu.

Menurutnya, kesemua warga asing itu ditahan kerana disyaki melakukan kesalahan-kesalahan dibawah Akta Imigresen 1959/1963 (Akta 155) dan juga kesalahan di bawah Peraturan-peraturan Imigresen 1963.

“Kes akan turut dirujuk kepada Jabatan Tenaga Kerja di bawah Kementerian Sumber Manusia berkait aktiviti pengambilan dan pembekalan pekerja yang dijalankan tanpa lesen sah.

Imigresen sentiasa memantau aktiviti penawaran pembantu rumah asing dan pekerja pembersihan harian secara tidak sah ini termasuk di media-media sosial oleh individu atau ejen haram,” katanya.

Khairul Dzaimee menasihatkan orang ramai supaya berhati-hati dengan aktiviti berkenaan dan sentiasa merujuk kepada maklumat terkini daripada Imigresen dan JTK.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts